Tiga buah rumah hangus dijilat api di Labuan

LABUAN, 29 November - Tiga buah rumah jenis tidak kekal di Taman Su Jin, Kampung Sungai Bangat, di sini, hangus dijilat api dalam satu kejadian kebakaran, petang semalam. Kebakaran turut melibatkan sebuah stor kosong, dan juga sebuah kenderaan serta sebuah motosikal. Menurut kenyataan Pusat Gerakan Operasi, Jabatan Bomba Dan Penyelamat (JBPM) Labuan, pihak bomba menerima panggilan kecemasan kira-kira pukul 6.51 petang. Seramai 36 pegawai dan anggota dari BBP Labuan Sentral dibantu BBP Layangan bersama jentera bergegas ke lokasi kejadian. Dalam kejadian itu, dua buah rumah hangus seratus peratus, manakala sebuah rumah lagi terbakar 20 peratus.

(Kebakaran turut melibatkan sebuah stor kosong, dan juga sebuah kenderaan serta sebuah motosikal)

Manakala stor kosong, kenderaan dan motosikal, juga terbakar seratus peratus. Seramai 15 orang mangsa terlibat daripada ketiga-tiga buah rumah tersebut, termasuk dua orang kanak-kanak. Operasi memadam kebakaran bermula pukul 7.06 petang dan api berjaya dikawal sepenuhnya kira-kira pukul 7.33 petang. Operasi tersebut turut melibatkan pihak polis, Sabah Electricity Sdn. Bhd. dan Jabatan Kebajikan Masyarakat Labuan. Bagaimana pun, tiada kemalangan jiwa dilaporkan dan punca kebakaran serta anggaran kerugian masih dalam siasatan.


PM hadiri program 'Perjumpaan PM Bersama Warga JPM'

PUTRAJAYA, 29 November- Perdana Menteri, Datuk Seri Anwar Ibrahim tiba di Dataran Perdana, Bangunan Perdana Putra, Putrajaya pada 8.00 pagi bagi menyertai program perjumpaan bersama warga Jabatan Perdana Menteri (JPM).Perjumpaan pagi ini adalah program pertama Datuk Seri Anwar bersama penjawat awam khususnya warga JPM.

(Perdana Menteri, Datuk Seri Anwar Ibrahim hadiri program 'Perjumpaan PM Bersama Warga JPM' di Putrajaya)

Hadir sama, Ketua Setiausaha Negara, Tan Sri Mohd Zuki Ali, Peguam Negara, Tan Sri Idrus Harun dan Timbalan Ketua Setiausaha Kanan, Jabatan Perdana Menteri, Datuk Sollehuddin Alyubi Zakaria.Perjumpaan Perdana Menteri Bersama Warga JPM Bagi Bulan November 2022 melibatkan 34 Jabatan atau Agensi JPM dan seramai lebih 300 orang penjawat awam.


10 sekeluarga berdepan detik cemas terperangkap dalam insiden kepala air

(Bomba menyelamatkan 10 sekeluarga terperangkap dalam fenomena kepala air semalam/FOTO Bomba)

KUALA LUMPUR, 29 November - Seramai 10 sekeluarga termasuk enam kanak-kanak berdepan detik cemas apabila terperangkap dalam insiden kepala air di Air Terjun Sungai Pinang, Batang Kali dekat sini petang Isnin.Pengarah Jabatan Bomba dan Penyelamat Selangor Norazam Khamis, ketika dihubungi semalam, berkata kesemua mangsa yang berusia lingkungan enam hingga 63 tahun itu diselamatkan pada 8.21 malam selepas pihaknya menerima panggilan kecemasan pada 4.36 petang.Beliau berkata tujuh anggota dari Balai Bomba dan Penyelamat Kuala Kubu Bharu dikerah ke lokasi kejadian sejurus menerima panggilan kecemasan itu.

Semua mangsa berasal dari Sungai Buloh.Katanya sebarang perkembangan baharu mengenai insiden itu akan dimaklum dari semasa ke semasa.- BERNAMA


Lelaki warga emas belanja orang ramai kerana Anwar PM

(G.Subramaniam (gambar kecil) membelanja orang ramai di sekitar Permatang Pauh/FOTO BERNAMA)

BUKIT MERTAJAM, 29 November - Seorang lelaki warga emas yang gembira dan teruja dengan pelantikan Datuk Seri Anwar Ibrahim sebagai Perdana Menteri ke-10 mengambil peluang membelanja orang ramai di beberapa restoran dan kedai kopi sekitar Permatang Pauh sebagi ‘melepaskan niat’ dengan pelantikan anak jati dari Pulau Pinang itu.G.Subramaniam, 75, yang merupakan kontraktor, berkata niat untuk belanja orang ramai itu kerana beliau dan seluruh ahli keluarganya menunggu lebih 20 tahun untuk melihat Anwar yang merupakan Ahli Parlimen Tambun sekarang ini menjadi pemimpim nombor satu negara."Sejak Jumaat lepas iaitu lepas pelantikan Anwar, memang setiap kali ke kedai kopi atau restoran saya akan buat kenduri untuk orang yang ada di situ, ini untuk lepas niat saya kerana telah lama kita nantikan beliau dilantik sebagai perdana menteri."Setiap hari memang ada sahaja orang saya belanja di kedai kopi atau restoran dan ia akan diteruskan sehingga Jumaat ini iaitu genap seminggu pelantikannya...keluarga saya gembira dan teruja lebih daripada kami sambut Deepavali," katanya kepada Bernama pada majlis kesyukuran sempena pelantikan Anwar sebagai Perdana Menteri ke-10.Subramaniam, bagaimanapun, enggan mendedahkan berapa jumlah ydibelanjakan sejak Jumaat lepas dan berkata ketika menyaksikan siaran langsung majlis pelantikan Anwar, beliau dan ahli keluarga tanpa sedar telah mengalirkan air mata kerana terlalu gembira dan dalam masa sama sebak dengan kejayaan Anwar itu.Seorang pesara guru ,Andrew Tan, 63, berkata pelantikan Anwar sebagai perdana menteri memang ditunggu-tunggu rakyat terutama penduduk di Permatang Pauh kerana figura itu sangat dikenali di kawasan Parlimen tersebut."Kita dapat perdana menteri yang bagus la sekarang ini dan memang ditunggu-tunggu oleh rakyat...saya yakin Anwar mampu jadi pemimpin yang terbaik terutama dalam membantu rakyat meningkatkan ekonomi mereka," katanya.

Beliau, yang datang awal ke majlis kesyukuran itu kerana terlalu gembira, berkata Anwar telah berjuang lebih 20 tahun dan sampai masanya semua pihak memberi peluang untuk beliau menguruskan negara.Bagi Dr Mohamad Abdullah, 65, pula berkata Anwar seorang yang sabar dan tidak mudah putus ada malah bukan mudah untuk seorang bekas banduan yang terpaksa berada di penjara lebih 10 tahun untuk bangun serta berjuang sampai ke tahap sekarang ini."Beliau seorang pemimpin yang bekerja keras untuk sampai ke tahap ini demi membantu rakyat dan pandangan saya 24 tahun beliau berjuang namun kita semua doakan Datuk Seri Anwar dapat bantu rakyat terutama dalam isu ekonomi, peluang pekerjaan kepada golongan muda dan menarik lebih banyak pelabur masuk ke negara kita," katanya.Sementara itu, Ahli Dewan Undangan (ADUN) Penanti yang berada dalam Parlimen Permatang Pauh, Dr Norlela Ariffin berkata pihaknya tidak menjangkakan kehadiran orang ramai yang melebihi jumlah makanan disediakan iaitu untuk 600 orang."Masakan ini dimasak oleh jentera kami (Pakatan Harapan) di sini bagi meraikan pelantikan Datuk Seri Anwar sebagai perdana menteri, dan jumlah yang hadir melebihi jangkaan,pihak penganjur terpaksa memasak dua kali malam ini bagi memastikan semua yang hadir mendapat makanan," katanya menganggarkan hampir 2,000 orang yang hadir.Dalam pada itu, anak Anwar, Nurul Izza, yang merupakan bekas Ahli Parlimen Permatang Pauh menerusi Facebooknya, memohon maaf kerana tidak dapat bersama dalam majlis tersebut kerana dijangkiti COVID-19."Insya-Allah, saya akan bertemu para jentera yang telah membantu saya selama ini pada sesi yang seterusnya. Alhamdulilah, setakat ini saya hanya mengalami gejala ringan. Mohon doakan," katanya.Terdahulu, pada majlis itu, orang ramai dikejutkan dengan dua kek besar yang dihantar Anwar menerusi petugasnya sebagai kejutan kepada mereka yang hadir di situ. - BERNAMA


Tiga rakan sekerja maut, lima cedera nahas dua kenderaan

KLUANG, 29 November - Tiga rakan sekerja sebagai tukang gunting rambut maut selepas Proton Wira dinaiki mangsa hilang kawalan lalu bertembung sebuah di Kilometer 15, Jalan Kluang - Teck Wah Hing, di sini petang Isnin.Ketua Polis Daerah Kluang, Asisten Komisioner Bahrin Mohd Noh, berkata lima lain lagi cedera dalam kemalangan itu.Bahrin berkata dua yang meninggal dunia di tempat kejadian pada kira-kira pukul 4 petang itu terdiri daripada pemandu kereta Muhammad Haziq Haiqal Mohd Faizal, 20, dan penumpang Muhammad Khairil Rosli, 17.Seorang lagi penumpang di tempat duduk hadapan kereta Ariffudin Khairum Ab Ghafar, 21, pula meninggal dunia semasa menerima rawatan di Hospital Enche' Besar Hajjah Khalsom (HEBHK) di sini."Hasil siasatan awal di tempat kejadian mendapati sebuah van dari arah Renggam menghala ke Kluang."Manakala Proton Wira dinaiki mangsa dari arah bertentangan. Apabila sampai di tempat kejadian, Proton Wira disyaki hilang kawalan dan masuk laluan van lalu berlanggar."Akibat dari perlanggaran itu, pemandu dan penumpang belakang Proton Wira mengalami kecederaan yang teruk dan meninggal dunia di tempat kejadian," katanya dalam kenyataan malam tadi.

Bahrin berkata semua penumpang kereta berkenaan bekerja sebagai tukang gunting rambut di Kluang."Pemandu van berusia 43 tahun bersama isterinya berusia 42 dan dua anak mereka masing-masing berusia 15 dan 11 tahun cedera dan menerima rawatan di HEBHK," katanya.Kes disiasat mengikut Seksyen 41(1) Akta Pengangkutan Jalan 1987. Terdahulu, media melaporkan tiga maut manakala lima yang lain cedera dalam kemalangan membabitkan sebuah Proton Wira dengan sebuah van di Jalan Sungai Sayong, Simpang Renggam di sini lewat petang Isnin.


Subsidi bersasar disambut baik, namun wajar diperhalus

KUALA LUMPUR, 28 November- Orang ramai menyambut baik cadangan kerajaan melaksanakan subsidi bersasar bagi menangani kos sara hidup.

Usaha itu dilihat tepat pada masanya tetapi perlu diperhalus bagi memastikan manfaat setara dinikmati rakyat.

"Ia soal yang lebih besarlah. Macam mana kita nak agih atau kita mengagihkan kekayaan negara kepada golongan bersasar yang memerlukan. Bagi saya, saya tak bersetuju dengan 'satu kaedah untuk semua'. Ia bukan satu polisi yang baik. Jadi kita biasa akan tengok pada lokaliti, tengok pada tempat. Macam di bandar. gaji RM5,000 pun miskin bandar sebenarnya," kata Hilal Azman.

"Sebelum ini semua akan dapat, jadi bila kerajaan dah ubah benda tu kan pergi kepada yang betul-betul memerlukan, jadi betul-betul sangat digalakkan," ujar Albert Savary.

"Saya bersetuju nak bagi kepada orang miskin sahaja tapi kena fikir juga orang kaya. Dia gaji tinggi tapi tinggal di bandar dan kos pun tinggi juga, " kata Show Bee Wen.

"Satu usaha yang baik tapi bergantung, sebab kadang-kadang dalam seluruh rumah itu mungkin ada ramai orang. Walau gaji tinggi tapi ramai orang di rumah..enam..tujuh orang. Jadi mereka juga termasuk dalam kategori yang memerlukan bantuan itu," kata Komalah Velayutham.

Kena perhalus lah..kalau di bandar mungkin lain keupayaannya. Kalau di kampung mungkin lain kena lihat berdasarkan lokalitilah," menurut Hafiz Hassim.

"Agak kurang setuju sebab untuk golongan B40 kita faham ia perlukan bantuan tu tapi untuk golongan yang ke atas ni macam M40 dorang pun perlu bantuan jugaklah," luah Zainab Idris.

Baru-baru ini perdana menteri memaklumkan golongan kaya dan penggiat industri seharusnya memahami pemberian subsidi adalah untuk meringankan beban rakyat miskin dan golongan berpendapatan tinggi tidak wajar mendpat manfaat yang sama.

(Orang ramai menyambut baik cadangan kerajaan untuk melaksanakan subsidi bersasar bagi menangani kos sara hidup)


Belanjawan 2023: Terengganu umum bonus penjawat awam RM900

KUALA TERENGGANU, 28 November- Kerajaan Terengganu mengumumkan pemberian bonus RM900 kepada kira-kira 14,000 penjawat awam di negeri itu. Menteri Besar, Datuk Seri Dr Ahmad Samsuri Mokhtar ketika membentangkan Bajet 2023 Terengganu memaklumkan, pemberian tersebut sebagai menghargai jasa penjawat awam yang telah menggerakkan pentadbiran kerajaan negeri.Bonus tersebut diharap dapat memberi suntikan semangat untuk mereka bekerja lebih gigih pada masa hadapan."Bajet 2023 Terengganu merangkumi RM1.991 bilion untuk perbelanjaan mengurus, RM500 juta perbelanjaan pembangunan dan RM30 juta perbelanjaan bekalan air."Belanjawan yang bertemakan 'Memacu Terengganu Berdaya Tahan’ ini menggariskan tigas teras utama iaitu Menyantuni Rakyat, Memacu Ekonomi dan Melestarikan Pembangunan," kata Ahmad Samsuri kepada media di sini.


KLUANG, 28 November- Dua lelaki maut dalam kemalangan membabitkan sebuah kereta dengan sebuah van di Jalan Sungai Sayong, Kluang, Johor kira-kira 4.30 petang tadi.Mangsa dikenal pasti sebagai Muhammad Khairul Rosli, 17 tahun dan Muhammad Haziq Haiqal Mohd Faizal, 20 tahun.Komander Operasi dari Balai Bomba dan Penyelamat Renggam, Pegawai Bomba Kanan 2 Shoromi Salih memaklumkan, mereka ditemukan tersepit di tempat duduk pemandu dan penumpang kereta, bersama dua lagi penumpang yang terselamat."Kedua-duanya disahkan meninggal dunia di lokasi kejadian oleh pegawai kesihatan."Mayat kemudian diserahkan kepada polis untuk tindakan lanjut," kata Shoromi kepada media di sini.Sementara itu empat mangsa yang menaiki van mengalami kecederaan.

(Dua lelaki maut dalam kemalangan babitkan dua kenderaan di Kluang)


Penafian berita tular dalam media sosial

KUALA LUMPUR, 28 November - Kementerian Kewangan (MoF) menafikan kesahihan informasi berhubung empat bantuan kerajaan iaitu Pengeluaran Khas KWSP Secara Bersasar, Bantuan Sara Hidup (BSH), Bantuan Satu Keluarga RM900 dan Program Bantuan Makanan MyKasih seperti yang tular di media sosial, MoF menasihatkan orang ramai mendapatkan maklumat yang tepat melalui pengumuman dan sumber rasmi sahaja, kata Pasukan Respons Pantas Kementerian Komunikasi dan Multimedia (K-KOMM) menerusi kenyataanya.Orang ramai turut disaran supaya tidak mudah terpedaya dan terpengaruh dengan kenyataan dan portal yang tidak diketahui kesahihannya, sebaliknya sentiasa merujuk laman sesawang atau media sosial rasmi kementerian/jabatan/agensi untuk mendapatkan maklumat yang sahih.


Notis kesiapsiagaan kemungkinan banjir kilat dikeluarkan

KUALA LUMPUR, 28 November - Jabatan Pengairan dan Saliran (JPS) mengeluarkan notis kesiapsiagaan kemungkinan banjir kilat di beberapa kawasan di Johor, Perak, Kedah, Pahang, Selangor dan Negeri Sembilan. JPS dalam satu kenyataan berkata, berdasarkan makluman ramalan hujan Jabatan Metereologi Malaysia (MetMalaysia), sistem Southeastern Asia-Oceania Flash Flood Guidance System (SAOFFGS) dan model ramalan banjir JPS, terdapat risiko banjir kilat di beberapa lokasi di negeri terbabit jika berlaku hujan lebat atau ribut petir yang signifikan. Di Johor, kawasan berisiko terjejas ialah Johor Bahru (Jelutong, Tanjong dan Kupang) serta Pontian (Jeram Batu, Sungai Karang serta kawasan sekitarnya) manakala di Perak melibatkan Larut, Matang dan Selama (Hulu Selama, Hulu Ijok dan Selama).Di Kedah pula melibatkan Bandar Baharu (Sungai Batu) serta Kulim (Terap); Temerloh (Semantan) dan Bentong (Sabai serta kawasan sekitarnya) di Pahang; Hulu Selangor (Ulu Bernam) serta Hulu Langat (Ulu Langat) di Selangor selain Jelebu (Kenaboi, Glami Lemi serta kawasan sekitarnya) dan Kuala Pilah (Langkap serta kawasan sekitar) di Negeri Sembilan.“Notis kesiapsiagaan ini dikeluarkan bagi membolehkan semua penduduk terutamanya di kawasan yang berisiko untuk berwaspada dengan kemungkinan berlakunya banjir kilat bagi tempoh tersebut,” kata kenyataan itu.

Orang ramai boleh melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir untuk maklumat lanjut.


Sokongan keluarga dorongan utama lengkap PhD pada usia 63 tahun

(Penerima PhD Dr Lee Kwee Tiong memulakan pengajian di peringkat PhD dalam bidang pertanian pada tahun 2015 ketika berusia 56 tahun)

SERDANG, 28 November- Kejayaan menggenggam Ijazah Doktor Falsafah (PhD) pada usia 63 tahun ibarat mimpi indah bagi Dr Lee Kwee Tiong.Beliau yang menerima PhD di Majlis Konvokesyen Universiti Putra Malaysia (UPM) ke-46, masih tidak percaya mampu bergelar doktor falsafah pada usia emas. Lee memulakan pengajian di peringkat PhD dalam bidang pertanian pada tahun 2015 ketika berusia 56 tahun.Mengakui hampir putus asa di pertengahan jalan, namun sokongan keluarga menjadi dorongan utama untuk terus konsisten melengkapkan pengajian. "Siap sedia dulu dari segi perlu ada latar belakang kaedah penyelidikan. Kena banyak baca buku atau bahan penyelidikanlah. Kalau tidak memang susah saya pun menghadapi masalah."Separuh jalan pun fikir hendak berhenti juga sebab sudah memang tidak tahu hendak jalankan sebab PhD tidak macam ijazah ataupun macam master ada orang boleh bantu. Tapi PhD pensyarah saya kata ini semua bergantung pada awak. "Awak buat apa yang awak boleh buat yang awak rasa betul memang takde betul atau salah sebenarnya," kata Lee. Tambahnya, beliau bersyukur dapat memanfaatkan usia emasnya dengan menambah ilmu pengetahuan dan pengalaman baharu sepanjang melanjutkan pengajian di peringkat PhD.

(Majlis Konvokesyen Universiti Putra Malaysia (UPM) ke-46)


GRS-DAP bincang komitmen kerjasama dalam kerajaan perpaduan

KOTA KINABALU, 28 November - Ketua Menteri Sabah, Datuk Seri Hajiji Noor dan Setiausaha Agung DAP, Anthony Loke, mengadakan perbincangan menyentuh pelbagai perkara termasuk komitmen kerjasama dalam kerajaan perpaduan.Pertemuan di sebuah hotel di Kuala Lumpur hari ini turut disertai Ahli Parlimen Kota Kinabalu yang juga Ahli Jawatankuasa DAP, Sabah, Chan Foong Hin.Jabatan Ketua Menteri Sabah, dalam kenyataan, memaklumkan turut menyertai Hajiji, yang juga Pengerusi Gabungan Rakyat Sabah (GRS), dalam pertemuan itu ialah Timbalan Ketua Menteri, Datuk Seri Dr Jeffrey Kitingan dan Ahli Parlimen Tawau, Lo Su Fui.Semalam, Loke dan Chan turut menyertai rombongan Hajiji mengadakan pertemuan dengan Perdana Menteri, Datuk Seri Anwar Ibrahim di Putrajaya.

GRS terdiri daripada parti Bersatu, Parti Bersatu Sabah (PBS), Parti Solidariti Tanah Airku (STAR), Parti Maju Sabah (SAPP) dan Pertubuhan Kebangsaan Sabah Bersatu (USNO). - BERNAMA


Kes baharu COVID-19 turun

KUALA LUMPUR, 28 November - Kes baharu COVID-19 di negara ini berkurangan 2.5 peratus kepada 18,606 kes pada Minggu Epidemiologi ke-47 (ME 47/2022) iaitu dari 20 hingga 26 November, berbanding 19,083 kes pada ME sebelumnya.Ketua Pengarah Kesihatan Tan Sri Dr Noor Hisham Abdullah berkata bilangan kes tempatan berkurangan sebanyak 2.6 peratus daripada 19,068 kes (ME 46/2022) kepada 18,581 kes manakala kes import meningkat 66.7 peratus iaitu 15 kes kepada 25 kes.Katanya bagi kes sembuh pada minggu sama, angkanya berkurangan 19 peratus (23,089 kes kepada 18,699 kes) manakala kes kematian meningkat sebanyak 17 peratus daripada 47 kes kepada 55 kes.“Purata kes aktif setiap hari bagi ME 47/2022 berkurangan 2.8 peratus (27,806 kes kepada 27,020 kes) berbanding ME 46/2022,” katanya dalam satu kenyataan.Menurutnya secara kumulatif, 4,984,272 kes baharu COVID-19 dicatatkan sejak ME 4/2020 iaitu 25 Jan 2020 hingga ME 47/2022 (16 November 2022), sementara kes sembuh yang direkodkan bagi tempoh sama adalah sebanyak 4,920,983 kes serta 36,648 kematian direkodkan.

Mengenai kemasukan pesakit ke hospital dan Pusat Rawatan COVID-19 Berisiko Rendah (PKRC) awam bagi setiap 100,000 penduduk, Dr Noor Hisham berkata secara keseluruhannya meningkat 5.1 peratus. Beliau berkata jumlah kemasukan ke hospital awam bagi kategori satu (tidak bergejala) dan dua (bergejala) meningkat 3.4 peratus, manakala bagi kategori tiga (mempunyai radang paru-paru), empat (perlu bantuan oksigen) dan lima (perlu alat bantuan pernafasan) pula meningkat 4.1 peratus.


Graduan OKU cemerlang, buktikan kekurangan diri bukan penghalang

BANGI, 28 November- Kekurangan diri bukan penghalang untuk meraih kecemerlangan dalam bidang pendidikan.Ini dibuktikan tiga graduan Orang Kurang Upaya (OKU) yang berjaya memperoleh ijazah sarjana pada Majlis Konvokesyen Universiti Kebangsaan Malaysia (UKM) Ke-50, di sini.Bagi mereka, kekurangan itu tidak sedikit pun mencacatkan kesungguhan dan semangat untuk lebih cemerlang dalam bidang yang diimpikan.

Penerima ijazah Sarjana Pentadbiran Perniagaan, OKU penglihatan (terhad) dan masalah pertuturan, Wan Abdul Hasib Wan Arif menjadikan harapan ibu bapanya sebagai inspirasi untuk berjaya.

"Mak ayah nak melihat saya berjaya jadi saya buat untuk banggakan mereka dan saya tengok OKU lain pun banyak yang berjaya."Pada saya kesungguhan yang diperlukan dalam semua ini, buat yang terbaik," katanya kepada media, di sini hari ini.Seorang lagi OKU penglihatan terhad, Mohamad Hafizzudin Mohd Fadeli yang menerima ijazah Sarjana Sains Bioteknologi Tumbuhan menganggap kekurangan diri sebagai kelebihan dan cabaran itu menjadikannya lebih kuat dan positif."Apa jua masalah dalam hidup ini tidak kira siapa, semua ada masalah masing masing. "Dalam kehidupan ini kita jalan terus sahaja, ada masalah kita berhenti kita rawat luka dan kita teruskan perjalanan, mesti ada jalan keluar kita susun balik, cari jalan lain," jelasnya.Begitu juga semangat positif yang dipamerkan penerima Sarjana Pentadbiran Perniagaan, Nur Ashikeen Iqbal yang merupakan OKU fizikal (berkerusi roda)."Saya berharap ramai lagi akan memenuhi cita-cita mereka, jangan berhenti belajar kerana kita tidak pernah tua untuk belajar dan bila bila masa kita boleh mula. Saya sentiasa berfikiran positif dan yakin dengan diri," kata Nur Ashikeen.

Mohamad Hafizzudin (kiri), Nur Ashikeen dan Wan Abdul Hasib (kanan)

Pada majlis itu, seramai 67 orang pelajar kohort pertama Program Sarjana Muda Sains Citra turut bergraduasi, merupakan program pertama ditawarkan di Malaysia bersifat struktur kurikulum yang fleksibel dan rentas disiplin.

Konvokesyen Ke-50 itu mempunyai 11 sidang dan akan berlangsung selama enam hari bermula 26 November hingga 1 Disember 2022. Seramai 7,961 graduan bakal menerima ijazah.


Tiga suspek tetak, samun pemborong sayur diberkas

PARIT BUNTAR, 28 November- Tiga daripada empat suspek yang menyamun dan menetak pemborong sayur di Pasar Awam Parit Buntar, di sini, semalam, berjaya ditahan polis.

Ketua Polis Perak, Datuk Mohd Yusri Hassan berkata, polis terpaksa melepaskan beberapa das tembakan selepas suspek cuba melibaskan pedang dan merempuh anggota dengan kereta."Pada pukul 4.00 petang semalam, anggota yang melakukan rondaan rutin terserempak dengan sebuah Proton Waja dalam keadaan mencurigakan. Anggota kemudian ternampak tiga lelaki bersenjatakan pedang dan parang melulu masuk ke dalam kereta itu menyebabkan polis cuba menahan suspek."Suspek yang terkejut ketika itu telah bertindak melibas pedang ke arah pasukan polis dan cuba melarikan diri dengan melanggar pihak polis yang berada di hadapan motokar. Tiga suspek berjaya diberkas, manakala seorang lagi suspek telah berjaya melarikan diri," katanya dalam kenyataan.Tambah beliau, identiti suspek yang melarikan diri sudah dikenal pasti dan usaha memburunya giat dijakankan."Suspek yang melarikan diri dikenali sebagai P Manimaran dan orang awam yang mempunyai maklumat diminta menghubungi pegawai penyiasat, Inspektor Mohd Zulhilmi Dahon di talian 013-2604403 atau balai polis berhampiran," katanya.Mohd Yusri menambah, suspek yang ditahan berusia 47 hingga 63 tahun dan kesemuanya mempunyai rekod lampau membabitkan jenayah dan dadah."Hasil ujian saringan air kencing yang dijalankan juga mendapati kesemua suspek positif dadah jenis methamphetamine dan morphine," katanya.Terdahulu, kumpulan terbabit melakukan rompakan terhadap seorang pemborong sayur di pasar itu.Dalam kejadian itu, mangsa berusia 51 tahun ditetak di pergelangan tangan kanan.Suspek melarikan seutas rantai leher yang dipakai dan kerugian dianggarkan sejumlah RM15,000.Mangsa mengalami kecederaan parah dan dihantar ke Hospital Parit Buntar untuk rawatan.


Banjir surut, PPS di Raub ditutup sepenuhnya

(Dua PPS di Raub ditutup apabila banjir yang melanda daerah itu surut sepenuhnya/FOTO HIASAN)

RAUB, 28 November- Dua buah Pusat Pemindahan Sementara (PPS) di sini ditutup sepenuhnya pukul 1 tengah hari tadi, apabila banjir di daerah itu surut sepenuhnya.Kesemua 60 penduduk terjejas dalam mukim Batu Talam telah dibenarkan pulang ke rumah masing-masing.Pegawai APM Raub, Kapten (PA) Samasuddin Kambade memberitahu, dua PPS terlibat adalah di Felda Tersang dan Kampung Tersang.Ia melibatkan PPS Dewan Datuk Seri Adnan Yaakob Felda Tersang 1 yang dibuka pukul 7.00 malam tadi, menempatkan 46 orang daripada 10 keluarga termasuk seorang Orang Kurang Upaya (OKU).Manakala PPS Sekolah Kebangsaan Kampung Tersang dibuka pagi tadi, menempatkan 14 orang penduduk terjejas daripada tiga keluarga termasuk seorang bayi dan OKU.


Empat ejen bookie Piala Dunia ditahan

KUALA LUMPUR, 28 November- Empat ejen bookie pertaruhan judi bola sepak Piala Dunia ditahan polis dalam operasi di sebuah kediaman di Taman Bukit Maluri Kepong, di sini, kelmarin.Ketua Polis Daerah Sentul, Asisten Komisioner Beh Eng Lai berkata, kesemua suspek berusia 40 tahun hingga 48 tahun itu ditahan kira-kira pukul 10.15 malam dalam operasi dijalankan oleh sepasukan polis dari Ibu pejabat Polis Daerah (IPD) Sentul. "Hasil serbuan telah menahan empat orang lelaki warga tempatan yang merupakan ejen bookie pertaruhan judi bola sepak Piala Dunia Qatar 2022 di mana kesemuanya berusia di antara berusia antara 40 hingga 48 tahun," kata beliau dalam satu kenyataan.Beh Eng Lai berkata, siasatan mendapati kegiatan perjudian itu berselindung di sebalik sebuah kediaman yang dipercayai beroperasi sejak sebulan lalu. Dalam operasi itu, polis turut merampas tiga unit telefon bimbit pelbagai jenama, modem, unit tablet, dua komputer riba dan kunci rumah.“Kesemua suspek direman tiga hari bermula semalam bagi membantu siasatan,” katanya.Tambahnya, pemeriksaan lanjut mendapati seorang daripada suspek mempunyai satu rekod kesalahan jenayah lampau. Ujarnya, kes disiasat mengikut Seksyen 4(1) (g) Akta Rumah Judi Terbuka 1953 kerana menguruskan aktiviti perjudian dalam talian, Seksyen 6(3) Akta Pertaruhan 1953 kerana menjadi ejen perjudian bola sepak dan Seksyen 6(1) Akta Pertaruhan 1953 kerana bermain judi dalam talian.Beliau menasihatkan orang ramai supaya sentiasa mematuhi undang-undang dan tidak terlibat dalam mana-mana aktiviti perjudian.

"Orang ramai yang mempunyai sebarang maklumat tentang perlakuan jenayah, boleh hubungi Bilik Gerakan IPD Sentul di 03-4048222," jelas Beh Eng Lai lagi.


Kerajaan perpaduan diharap tunai tuntutan hak Sabah dalam MA63

KENINGAU, 28 November- Kerajaan perpaduan diharap dapat menunaikan pengembalian tuntutan hak-hak Sabah dalam Perjanjian Malaysia 1963 (MA63).Antaranya isu kewangan berkaitan pembayaran hasil bersih 40 peratus termasuk pungutan cukai petroleum eksport dan import.Timbalan Ketua Menteri, Datuk Seri Panglima Dr Jeffrey Kitingan berkata Sabah berhak mendapat sekurang-kurangnya RM1 bilion bersamaan 10 peratus pembayaran daripada hasil berkenaan.Ia berbanding RM120 juta setahun yang diterima ketika ini."Kita berhak menerima 10 peratus sebenarnya daripada nilai import produk petroleum di Sabah yang sekarang ini kurang lebih mencecah RM10 bilion, maksudnya kita harus menerima kurang lebih RM1 bilion melalui hak duti import ke atas produk petrol," katanya.

(Datuk Seri Panglima Dr Jeffrey Kitingan)

Beliau berkata demikian selepas merasmikan Jelajah Kemuncak Rizab Biosfera Banjaran Crocker, di sini.Program bersempena Hari Antarabangsa Rizab Biosfera yang pertama dan pengiktirafan ulang tahun Ke-50 Program Manusia dan Biosfera.


MAIWP lulus peruntukan RM52 juta untuk asnaf di Labuan

LABUAN, 28 November- Majlis Agama Islam Wilayah Persekutuan (MAIWP) meluluskan peruntukan RM52 juta daripada kutipan bayaran zakat untuk menampung perbelanjaan pembangunan dan skim bantuan bulanan kepada golongan asnaf di Labuan bagi tahun depan. Pemangku Ketua Pegawai Eksekutif MAIWP, Mohd Nizam Yahya berkata, peruntukkan itu termasuklah skim bantuan kewangan bulanan, bantuan sewa rumah, pendidikan serta bantuan zakat khas menerusi Program MAIWP-INSANI untuk golongan berkenaan. Sementara itu, Mohd Nizam berkata, Labuan merupakan negeri di Wilayah Persekutuan yang mempunyai banyak permohonan bagi skim bantuan baiki dan bina baru rumah. Sehubungan itu, jelas beliau, MAIWP mengambil inisiatif untuk membeli rumah milik Perbadanan Labuan melibatkan perbelanjaan sebanyak RM30.6 juta.Mohd Nizam berkata pengurusan pembelian itu dalam proses memperhalusi aku janji bersama pihak berkaitan."Kita (MAIWP) akan ada perumahan asnaf, di mana kita beli 140 unit rumah daripada Perbadanan Labuan di Taman Ganggarak Permai."Kita nak beri mereka (golongan asnaf) satu tempat penginapan yang sesungguhnya kondusif untuk mereka hidup dalam satu keluarga yang sakinah, yang aman, yang orang kata tenteram untuk mereka sekeluarga," katanya selepas menyempurnakan simbolik penyerahan kerja naik taraf dan ubah suai Masjid An-Nur, di sini.Beliau turut berkesempatan menyampaikan bantuan menerusi Program MAIWP-INSANI membabitkan peruntukan sebanyak RM6.99 juta dan menyampaikan bantuan kepada Tabung Kebajikan Hospitan Labuan sebanyak RM50,000.Dalam pada itu, Mohd Nizam berkata, pihaknya mencadangkan agar perkampungan asnaf bercirikan 'Bandar Islam' dibina di kawasan seluas 30 ekar membabitkan pembinaan 200 unit rumah dengan kemudahan infrastruktur yang lengkap.

(MAIWP cadang bina perkampungan asnaf bercirikan 'Bandar Islam')


Operasi SAR di Bukit Durian memasuki hari keempat

(Operasi SAR kesan Goh Sang Seng memasuki hari keempat)

MUAR, 28 November- Operasi mencari dan menyelamat (SAR) bagi mengesan seorang pendaki dikenali sebagai Goh Sang Seng, 56, yang dilaporkan hilang di Bukit Durian, Batu Sepuluh, Pagoh, di sini pada Khamis telah memasuki hari keempat.Komander Operasi, Penolong Penguasa Bomba Mohd Fadli Ismail memaklumkan operasi hari ini melibatkan kawasan pencarian di bahagian bawah dan lereng bukit.Operasi melibatkan dua kumpulan iaitu terdiri daripada 46 anggota daripada Polis Diraja Malaysia (PDRM), Jabatan Bomba dan Penyelamat Malaysia (JBPM), Pasukan Gerakan Am (PGA), Angkatan Pertahanan Awam (APM) dan 12 orang pendaki awam.Mohd Fadli berkata, sehingga kini masih tiada petunjuk ditemui berkenaan lokasi lelaki terbabit.Goh Sang Seng dilaporkan hilang semasa mendaki bersama 20 pendaki di Bukit Durian pada pukul 7.00 malam, 24 November lalu. Difahamkan, mangsa hilang jejak ketika menuruni bukit itu secara berseorangan.


16 penumpang cedera, bas ekspres rempuh treler

JASIN, 28 November- Seramai 16 daripada 27 penumpang cedera ringan apabila bas ekspres dinaiki mereka merempuh belakang sebuah treler di KM179.2 Lebuh Raya Utara-Selatan (PLUS), arah utara, di sini, pagi tadi.Komander Operasi Balai Bomba dan Penyelamat (BBP) Jasin Bestari Pegawai Bomba Kanan II Azman Md Dawam berkata, pihaknya menerima panggilan kecemasan kira-kira pukul 3.57 pagi dan seramai 17 pegawai serta anggota daripada BBP Jasin Bestari dan Tangkak digegaskan ke lokasi.“Sejurus tiba di tempat kejadian, anggota bomba mendapati sebuah bas ekspres membawa 27 penumpang telah melanggar sebuah treler membawa muatan barangan kitar semula.“Kejadian tidak membabitkan kemalangan jiwa dan kesemua 16 penumpang itu telah diberi rawatan awal,” katanya dalam kenyataan.

Keadaan bas ekspres yang terlibat kemalangan merempuh treler di Lebuh Raya Utara-Selatan (arah utara) berhampiran Jasin, awal pagi tadi / FOTO JBPM Melaka

Sementara itu, Ketua Polis Daerah Jasin DSP Mispani Hamdan berkata kesemua penumpang terlibat adalah warga Singapura dan bas tersebut dalam perjalanan ke Kuala Lumpur. Beliau berkata bas ekspres dipandu lelaki berusia 42 tahun itu dipercayai hilang kawalan dan melanggar belakang treler berkenaan di lorong paling kiri.Katanya kemalangan itu sedang disiasat lanjut mengikut Seksyen 43(1) Akta Pengangkutan Jalan 1987.


Banjir: Dua PPS masih dibuka di Perak

(Kediaman penduduk terjejas banjir di Perak)

PERAK, 28 November- Penduduk terjejas banjir di Perak menunjukkan trend menurun dengan melibatkan 199 penduduk daripada 63 keluarga di daerah Larut Matang dan Selama (LMS).Dua pusat pemindahan sementara (PPS) masih dibuka di daerah berkenaan iaitu PPS Sekolah Agama Rakyat (SAR) Padang Serai di Manjung dan PPS SAR Syafie di Batu Hampar.Seramai 182 penduduk daripada 57 keluarga ditempatkan di PPS SAR Serai, manakala 17 penduduk daripada enam keluarga di SAR Syafie.Dalam perkembangan berkaitan, PPS Sekolah Menengah Kebangsaan Abd Rahman Talib (SMART) di Teluk Intan ditutup selepas banjir surut sepenuhnya.

(PPS SMART ditutup selepas banjir surut sepenuhnya)


Remaja lelaki maut tercampak dari jambatan

NILAI, 28 November- Seorang remaja lelaki berusia 18 tahun maut selepas tercampak dari jambatan setelah motosikal yang ditunggangnya bertembung dengan sebuah kereta di Jalan Besar Nilai-Pajam, di sini, awal pagi tadi.Ketua Polis Daerah Nilai, Supt Abdul Malik Hasim berkata, kejadian berlaku pada pukul 1.57 pagi dan mangsa disahkan meninggal dunia di lokasi kejadian akibat kecederan parah di badan dan kepala setelah tercampak dari jambatan berketinggian 30 meter.“Siasatan awal mendapati, kereta tersebut yang sedang dalam perjalanan dari arah Bandar Baru Nilai menghala ke arah Pajam telah bertembung dengan motosikal ditunggang mangsa dari arah bertentangan yang secara tiba-tiba masuk ke laluan kereta berkenaan.

“Akibat pelanggaran itu, mangsa tercampak dari jambatan manakala pemandu kereta iaitu lelaki berusia 29 tahun tidak mengalami sebarang kecederaan. Siasatan lanjut masih dijalankan,” katanya dalam kenyataan hari ini.Kes disiasat di bawah Seksyen 41 (1) Akta Pengangkutan Jalan (APJ) 1987.


Rangkuman banjir di tiga negeri

KUALA LUMPUR, 28 November- Portal infobencana Jabatan Kebajikan Masyarakat (JKM) merekodkan keseluruhan 323 penduduk terjejas banjir ditempatkan di lima Pusat Pemindahan Sementara (PPS), setakat pukul 10.30 pagi ini.Ia melibatkan negeri Perak, Selangor dan Pahang.Di Perak, PPS Sekolah Agama Rakyat (SAR) Imam Shafie Batu Hampar, Larut, Matang dan Selama menempatkan 17 penduduk daripada 6 keluarga.182 penduduk daripada 57 keluarga pula dipindahkan ke SAR Padang Serai, Manjung.Di Selangor, PPS Sekolah Kebangsaan Bandar Baru masih dibuka, yang menempatkan 56 penduduk daripada 16 keluarga.Manakala di Pahang seramai 68 orang daripada 13 keluarga masih berada di dua PPS.Ia melibatkan PPS Dewan Dato Sri Adnan Yaakob dan PPS SK Tersang di Raub.


Angin kencang landa utara esok - MetMalaysia

KUALA LUMPUR, 28 November- Jabatan Meteorologi (MetMalaysia) meramalkan cuaca signifikan bermula esok sehingga 4 Disember depan.MetMalaysia menerusi kenyataan memaklumkan, berdasarkan analisis model-model cuaca, angin timuran kencang dijangka tertumpu di Sabah dan kawasan Pantai Timur serta utara Semenanjung bermula esok sehingga 4 Disember depan."Keadaan ini menyebabkan peningkatkan lembapan dan berpotensi menghasilkan hujan berterusan di kawasan berkenaan sepanjang tempoh tersebut," jelasnya dalam satu kenyataan.MetMalaysia memaklumkan pihaknya sedang memantau keadaan berkenaan dan akan mengeluarkan amaran hujan lebat berterusan peringkat waspada sekiranya perlu.“Pada masa yang sama, ribut petir berserta hujan lebat dan angin kencang masih dijangka berlaku di negeri-negeri lain di Semenanjung serta kawasan pedalaman negeri Sarawak pada sebelah petang dan awal malam,” jelasnya lagi.MetMalaysia turut menasihatkan orang awam untuk sentiasa merujuk laman sesawang www.met.gov.my dan semua media sosial MetMalaysia serta memuat turun aplikasi myCuaca bagi mendapatkan maklumat terkini dan sahih.


Prestasi pasaran pelaburan tentukan kadar agihan keuntungan Tabung Haji

KUALA LUMPUR, 28 November- Prestasi pasaran pelaburan domestik dan global sehingga akhir tahun ini bakal menjadi penentu sama ada Lembaga Tabung Haji (TH) dapat mengekalkan tahap agihan keuntungan untuk tahun 2022 seperti tahun-tahun sebelumnya.Pengarah Eksekutif Kewangan Kumpulan TH Mustakim Mohamad berkata meskipun berhadapan dengan pelbagai cabaran untuk mengekalkan kadar agihan keuntungan sebagaimana institusi pelaburan lain di Malaysia berikutan krisis semasa pasaran dalam dan luar negara, TH akan terus berusaha untuk memberi pulangan yang munasabah kepada para pendepositnya.“Keadaan persekitaran pelaburan ketika ini adalah amat mencabar bagi semua institusi pelaburan, termasuk TH, untuk mengekalkan tahap agihan keuntungan bagi tahun 2022 seperti tahun-tahun sebelumnya.“Seperti semua pelabur, TH tidak terkecuali berhadapan dengan kesan-kesan pasca pandemik COVID-19 yang masih belum berakhir, yang memberi tekanan berkembar dari sudut pendapatan (disebabkan kenaikan kadar pembiayaan, kelemahan ekonomi dan pasaran) dan juga perbelanjaan (disebabkan peningkatan inflasi dan kelemahan kadar tukaran mata wang asing),” katanya kepada Bernama.Bagaimanapun, beliau menambah TH akan terus berusaha sedaya upaya untuk memberikan pulangan yang munasabah kepada para pendepositnya, selari dengan mandat penubuhan badan tersebut untuk menguruskan simpanan umat Islam bagi menunaikan haji.Menurut Mustakim, perang antara Rusia dan Ukraine, polisi sifar COVID-19 China, kenaikan ketara kadar inflasi, peningkatan ketara kadar pinjaman/pembiayaan, kelemahan atau kemerosotan ekonomi, ketidaktentuan pasaran saham dan modal serta penyusutan nilai inggit berbanding mata wang asing terutamanya dolar Amerika Syarikat (AS) telah memberi kesan negatif terhadap TH dan institusi-institusi pelaburan lain di Malaysia.Katanya, semua institusi pelaburan termasuk TH tidak terkecuali dari terkesan dengan kelemahan ekonomi dan pasaran terutama apabila indeks FBM KLCI terjejas melebihi 10 peratus dan pasaran global turun sekitar 30 peratus sepanjang tahun 2022.Mustakim berkata kesan penurunan ketara pasaran saham diburukkan lagi dengan peningkatan kadar pembiayaan yang memberi kesan kepada nilai instrumen pendapatan tetap seperti sukuk.Peningkatan kos haji beri kesan kepada jumlah agihan

Sementara itu, Mustakim berkata peningkatan kos haji secara mendadak berikutan kos tambahan yang dikenakan pihak berwajib Arab Saudi dijangka memberi kesan kepada jumlah agihan keuntungan TH pada tahun ini.“Bagi dua tahun sebelum ini (2020 dan 2021), kita tidak menghantar jemaah Malaysia untuk mengerjakan ibadah haji disebabkan oleh larangan dari kerajaan Arab Saudi berikutan pandemik COVID-19, justeru TH tidak menanggung perbelanjaan berkaitan haji termasuk bantuan kewangan haji”.“(Bagaimanapun), jemaah haji dari luar Arab Saudi telah dibenarkan menunaikan haji semula pada tahun ini dan jumlah bantuan kewangan haji yang ditanggung oleh TH adalah hampir RM200 juta ditambah belanja operasi yang ditanggung berjumlah hampir RM50 juta,” katanya.Laksana pelaburan berhemah dan berdaya tahan

Mustakim berkata bagi memastikan simpanan para pendeposit tidak terlalu terjejas oleh ketidaktentuan pasaran, TH telah melaksanakan pelaburan berhemah dan berdaya tahan (defensive).Bermula 2019, beliau menjelaskan TH telah membuat penambahbaikan dari segi alokasi aset strategik agar lebih selari dengan objektif penubuhan TH untuk mengurus simpanan bagi urusan haji dalam tempoh jangka masa sederhana dan panjang.Alokasi aset dalam instrumen pendapatan tetap seperti sukuk ditingkatkan kepada 58 peratus manakala alokasi aset kepada pelaburan saham (ekuiti) dikurangkan kepada 23 peratus daripada aset di bawah pengurusan TH bagi menjamin pulangan lebih stabil dan kurang terjejas ketika keadaan pasaran saham yang tidak menentu.Katanya strategi tersebut telah menampakkan hasil positif dengan jumlah pendapatan yang dicatatkan pada separuh tahun pertama 2022 kekal berdaya tahan, menyaksikan penurunan hanya 3.0 peratus berbanding tempoh sama tahun 2021, meskipun dalam ekonomi mencabar dan pasaran yang tidak menentu.Menurut Mustakim, pulangan simpanan di TH juga kompetitif pada tahun 2020 dan 2021 yang mana kadar adalah lebih tinggi berbanding simpanan syariah di bank-bank tempatan.Bukan sahaja pendeposit TH akan mendapat manfaat pulangan keuntungan ke atas simpanan mereka, malah turut menyumbang secara langsung dalam membantu jemaah haji Malaysia melalui bantuan kewangan haji.TH juga membayar zakat bagi pihak pendeposit dan pendeposit tidak perlu lagi membayar zakat ke atas wang simpanan dan agihan keuntungan yang diterima.“Kebiasaannya jika mahu pulangan tinggi maka institusi pelaburan perlu mengambil risiko yang tinggi juga. TH tidak boleh mengambil risiko yang tinggi kerana bertentangan dengan mandat TH yang perlu terus kekal untuk menguruskan urusan haji, maka pulangan yang stabil dan mampan adalah lebih bertepatan,” jelas beliau.Menurut Mustakim lagi, pendapatan daripada instrumen pendapatan tetap yang memberi pulangan lebih stabil kini merangkumi sebahagian besar daripada jumlah pendapatan TH.“Alokasi aset TH juga dioptimumkan supaya berkadaran dengan risiko yang rendah dan sederhana untuk pulangan jangka sederhana dan panjang."TH turut mengamalkan perbelanjaan berhemah dan terkawal ketika berhadapan ancaman inflasi yang mana kos pengurusan operasi dan dana hanya meningkat sebanyak 3.6 peratus pada separuh pertama tahun 2022, iaitu berkadaran dengan peningkatan inflasi,” katanya. Katanya, bantuan kewangan haji bersasar kepada jemaah haji B40 dan bukan B40 yang dilaksanakan pada tahun ini juga adalah bagi mengimbangi sebahagian daripada peningkatan kos haji yang dialami.

Kadar keuntungan 6.0-7.0 peratus sekitar 2011-2014Mengulas mengenai kemampuan TH mengagihkan keuntungan pada kadar sekitar 6.0 - 7.0 peratus antara tahun 2011 hingga tahun 2014, Mustakim berkata landskap ekonomi pada ketika itu jauh lebih positif yang mana FBM KLCI berada pada paras 1,500 – 1,800, dengan paras tertinggi dicatatkan 1,900.“Kadar tukaran wang asing juga berada pada tahap yang baik, dengan perbandingan antara ringgit dan dolar AS berada pada sekitar RM3.10 – RM3.30 bagi setiap AS$1.“Kos haji pada ketika itu juga lebih rendah, pada RM14,340 – RM16,155 bagi setiap jemaah, di mana bantuan kewangan haji yang diberikan adalah pada kadar 30-40 peratus daripada kos haji seorang jemaah,” katanya.Bagaimanapun, Mustakim berkata pada tahun ini pasaran saham tidak menunjukkan prestasi memberangsangkan, kesan daripada ketidaktentuan global, menyaksikan FBM KLCI berada pada paras 1,390 – 1,500, manakala nilai tukaran ringgit berbanding dolar AS pula telah menyusut ke paras RM4.30 – RM4.80 bagi setiap AS$1.Kos untuk menunaikan haji bagi setiap jemaah (Muassasah) juga meningkat kira-kira sekali ganda kepada RM28,632 seorang dan bantuan kewangan haji oleh TH juga turut bertambah kepada 55 - 65 peratus daripada kos haji seorang.

Faktor-faktor pengaruhi kadar pulangan THMengulas lanjut, Mustakim menjelaskan bahawa kadar pulangan TH turut dipengaruhi dan berkadaran dengan tahap kecairan simpanan – kecairan simpanan di TH (adalah bersamaan dengan Akaun Simpanan dan Akaun Semasa - CASA) iaitu tunai atas permintaan.Berbeza dengan intsitusi pelaburan lain seperti tabung persaraan, beliau berkata para pendeposit TH bebas untuk membuat pengeluaran simpanan mereka pada bila-bila masa manakala tiada jumlah simpanan atau dana masuk yang tetap seperti pemotongan wajib oleh tabung persaraan.“Jika kita lihat tabung persaraan sebagai contoh, setiap bulan mereka akan mendapat dana berbentuk caruman wajib oleh majikan dan pekerja, dan pengeluaran simpanan oleh pencarum tidak boleh dilakukan sesuka hati.“Berbeza dengan TH, di sini kita perlu menyediakan alokasi aliran tunai bagi memastikan pendeposit kita dapat mengeluarkan simpanan mereka mengikut jumlah dan masa yang mereka ingin, ” katanya.TH juga tidak mempunyai modal suntikan dari kerajaan yang dapat meningkatkan tahap pulangan, tambah Mustakim..“Objektif pengurusan risiko pelaburan oleh TH adalah antara tahap rendah ke sederhana kerana untuk jangka masa sederhana dan panjang selari dengan masa menunggu tunai haji."Alokasi aset strategik TH lebih berdaya tahan kerana tidak bergantung tinggi kepada jual beli pelaburan tetapi bergantung kepada dividen dan kadar keuntungan instrumen pendapatan tetap patuh Syariah."Pendedahan pelaburan TH di luar negara juga jauh lebih rendah berbanding tiga institusi pelaburan terbesar di Malayisa.” jelas Mustakim.Menurutnya, perbelanjaan pengurusan operasi haji termasuk bantuan kewangan haji yang diberi kepada jemaah Malaysia, adalah dari dana hasil yang sama dengan keuntungan yang diagihkan kepada para pendeposit .Maka, pengkhususan kepada perbelanjaan berkaitan haji akan memberi kesan kepada agihan keuntungan, juga sebaliknya, kata beliauMustakim berkata kadar pulangan yang diterima oleh pendeposit juga adalah kadar selepas TH melunaskan zakat bagi pihak para pendeposit. “Jika dibuat perbandingan, kadar pulangan beberapa pengurus dana dalam trend menurun untuk beberapa tahun yang lalu apabila kadar pulangan TH stabil pada kadar 3.0 peratus. Namun, keadaan ekonomi dan pasaran yang amat mencabar menyebabkan TH tidak terkecuali dan turut terkesan tahun ini,” katanya. -BERNAMA


Enam rumah musnah terbakar

SUNGAI PETANI, 28 November- Enam buah rumah di Jalan Kuala Ketil, berdekatan Pekan Lama Sungai Petani, Kedah musnah dalam kebakaran, malam tadi. Bagaimanapun, insiden tidak membabitkan sebarang kemalangan jiwa. Ketua Balai Bomba dan Penyelamat Sungai Petani, Timbalan Penguasa Bomba Ismail Mohd Zain berkata Pusat Gerakan Operasi menerima panggilan kecemasan kira-kira pukul 10.13 minit malam.Beberapa jentera dari Balai Bomba dan Penyelamat, BBP Sungai Petani dan BBP Aman Jaya segera dikerah ke lokasi kejadian. Sejurus tiba, pemeriksaan mendapati kebakaran melibatkan enam buah rumah kelas C. "Pasukan bomba membuat pemadaman menggunakan enam aliran, 10 pancutan melibatkan jentera BBP Sungai Petani dan BBP Aman Jaya serta Pasukan Bomba Sukarela, PBS berdekatan. "Kebakaran berjaya dikawal pukul 10.49 malam," katanya di sini.

(Keadaan rumah yang musnah dalam kebakaran malam tadi di Jalan Kuala Ketil, berdekatan Pekan Lama Sungai Petani, Kedah)

Hasil pemeriksaan mendapati, lima buah rumah bersaiz 20 X 20 kaki musnah hampir 95 peratus. Manakala sebuah lagi rumah terbakar hampir 30 peratus. Kebakaran turut melibatkan sebuah motorsikal. Punca kebakaran dan jumlah kerugian masih dalam siasatan.


Bentuk jemaah Kabinet bebas rasuah, pecah amanah - Hassan

JOHOR BAHRU, 28 November-  Ahli Parlimen Pasir Gudang, Hassan Abdul Karim menggesa Perdana Menteri, Datuk Seri Anwar Ibrahim membentuk jemaah Kabinet yang bebas daripada rasuah dan pecah amanah.Menerusi kenyataannya, Hassan bercadang Ahli Parlimen Tambun itu tidak melantik ahli Parlimen yang mempunyai kes mahkamah pertuduhan rasuah dan pecah amanah dalam Kerajaan Perpaduan.Kriteria tersebut perlu dipraktikkan secara adil kepada semua ahli Parlimen tidak mengira Pakatan Harapan (PH), mahupun parti–parti gabungan politik lain.

Beliau juga menyeru Perdana Menteri mengotakan janji PH dalam menghapuskan rasuah.


Remaja ditahan curi tabung masjid

(Tangkap layar seorang remaja mencuri duit tabung Masjid Pekan Sanglang)

PONTIAN, 28 November- Seorang remaja berusia 16 tahun ditahan kerana disyaki terlibat mencuri wang tabung Masjid Pekan Sanglang, Ayer Baloi, di sini, Johor. Ketua Polis Daerah Pontian, Superintenden Mohammad Shofee Tayib berkata, pihaknya mengesan kejadian itu menerusi satu video berdurasi dua minit 19 saat yang dimuat naik dalam akaun Twitter NanManjoi8715 pada Ahad.“Video berkenaan memaparkan seorang lelaki mencuri duit tabung masjid. Hasil siasatan pihak polis kejadian tersebut berlaku pada 20 November lalu pada pukul 10.58 pagi di Masjid Pekan Sanglang.Mohammad Shofee memaklumkan polis menerima laporan berkaitan kejadian oleh pihak pengurusan masjid pada Rabu lalu."Bertindak atas maklumat, pada pukul 3.00 petang, 23 November lalu, sepasukan anggota Bahagian Siasatan Jenayah Ibu pejabat Polis Daerah (IPD) Pontian menahan remaja berkenaan," katanya dalam satu kenyataan.Kes itu disiasat di bawah Seksyen 380 Kanun Keseksaan, jika disabit kesalahan boleh dipenjara sehingga 10 tahun dan denda.


Bekas Ahli Parlimen Langkawi meninggal dunia

LANGKAWI, 28 November- Bekas Ahli Parlimen Langkawi, Datuk Nawawi Ahmad, 61, meninggal dunia awal pagi tadi.

Allahyarham yang juga Ketua UMNO Bahagian Langkawi meninggal dunia kira-kira pukul 3.00 pagi di Frankfurt, Jerman.Perkara itu disahkan Timbalan Ketua UMNO Bahagian Langkawi, Nor Saidi Nanyan, ketika dihubungi, pagi tadi.

Menurut beliau, Allahyarham ke Frankfurt bagi urusan kerja atas kapasiti sebagai Ahli Lembaga Pengarah Tenaga Nasional Berhad (TNB).

Pemergian Allahyarham ke Jerman turut ditemani isterinya, Datin Sabariah Hassan.

"Al Fatihah buat arwah Datuk Nawawi Ahmad 61 tahun Ketua UMNO Bahagian Langkawi telah kembali kerahmatullah awal pagi tadi di Jerman."Beliau dalam urusan kerja sebagai Ahli Lembaga Pengarah TNB di Jerman," katanya menerusi Facebook.Nor Saidi turut memaklumkan jenazah Allahyarham akan dikebumikan di Jerman."Jenazah akan dikebumikan di Jerman. Semoga rohnya dicucuri rahmat dan ditempatkan bersama para solehin. Takziah kepada keluarga arwah," tambah Nor Saidi.Allahyarham pernah berkhidmat selama sepenggal sebagai Ahli Parlimen Langkawi mulai 2013 hingga 2018.Beliau turut berkhidmat selama dua penggal sebagai Ahli Dewan Undangan Negeri (ADUN) Kuah antara 2004 hingga 2013.Bagaimanapun pada Parlimen Pilihan Raya Umum Ke-14 (PRU14), beliau tewas kepada bekas Perdana Menteri, Tun Dr Mahathir Mohamad di Parlimen Langkawi.

(Allahyarham Datuk Nawawi Ahmad meninggal dunia di Jerman)


Malaysia komited perjuang isu Palestin di persada antarabangsa

(Perdana Menteri, Datuk Seri Anwar Ibrahim menerima panggilan video daripada bekas Perdana Menteri Pihak Berkuasa Palestin, Ismail Haniyeh)

KUALA LUMPUR, 28 November - Malaysia komited untuk memperjuangkan isu kesejahteraan rakyat Palestin di persada antarabangsa, jelas Perdana Menteri, Datuk Seri Anwar Ibrahim. Menerusi hantaran di Twitter, beliau berkata telah menegaskan komitmen itu ketika menerima panggilan telefon daripada pimpinan Hamas, Khaled Mesh’al.

Sebelum menerima panggilan Khaled, bekas Perdana Menteri Pihak Berkuasa Palestin, Ismail Haniyeh, turut menghubunginya menerusi panggilan video.  “Selain menyampaikan ucapan tahniah atas pelantikan Perdana Menteri ke-10, beliau turut memuji kesungguhan seluruh rakyat Malaysia yang memastikan proses peralihan kepimpinan negara berjalan dalam keadaan aman dan demokratik,” kata Perdana Menteri.


PM guna kenderaan sedia ada di pejabat, tolak Mercedes S600

(Hantaran Perdana Menteri, Datuk Seri Anwar Ibrahim di Facebook)

KUALA LUMPUR, 28 November - Perdana Menteri, Datuk Seri Anwar Ibrahim membuat keputusan untuk menggunakan apa saja kenderaan sedia ada di pejabat bagi kegunaan harian dan menolak kenderaan jenis Mercedes S600.Menerusi hantaran di Facebook, beliau berkata langkah tersebut diambil kerana tidak mahukan sebarang perbelanjaan baharu dibuat ke atas beliau.

“Saya ingin memaklumkan bahawa semalam saya telah menolak untuk menggunakan sebuah kenderaan jenis Mercedes S600, yang telah dibeli dan diperoleh oleh Jabatan Perdana Menteri (JPM) sebelum saya memasuki pejabat,” kata beliau dalam hantaran tersebut.Anwar, 75, yang mengangkat sumpah jawatan sebagai Perdana Menteri ke-10 di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara di sini pada Khamis, sebelum ini mengumumkan untuk mengurangkan pembaziran dalam pentadbirannya.


Banjir di Perak: Seramai 199 orang masih berada di dua PPS

IPOH, 28 November - Jumlah penduduk terjejas banjir di negeri Perak adalah seramai 199 orang daripada 63 keluarga sehingga pukul 10 malam tadi.Sekretariat Jawatankuasa Pengurusan Bencana Negeri menerusi kenyataan memaklumkan, sebanyak dua pusat pemindahan sementara (PPS) masih dibuka di dua daerah berbeza.

PPS Sekolah Agama Rakyat Padang Serai di daerah Manjung menempatkan 182 penduduk daripada 57 keluarga. Manakala, PPS Sekolah Agama Rakyat Shafie Batu Hampar di daerah Larut Matang dan Selama menempatkan 17 penduduk daripada 6 keluarga.


Mangsa sempat minta tolong, terkapai-kapai sebelum lemas

SHAH ALAM, 27 November- Seorang lelaki berusia lingkungan 50-an ditemukan lemas di sungai berhampiran Pandamaran Jaya, Klang, tengah hari tadi.Pengarah Bomba Selangor, Norazam Khamis, berkata pihaknya bergegas ke lokasi kejadian selepas menerima panggilan pada jam 10.34 pagi daripada seorang individu  yang memberitahu ternampak seorang lelaki terkapai-kapai meminta tolong sebelum tenggelam di sungai berkenaan.Beliau berkata sepasukan 10 anggota termasuk pegawai dan jentera dari Balai Bomba dan Penyelamat (BBP) Pelabuhan Klang dikerah dalam operasi berkenaan.“Anggota Pasukan Penyelamatan Di Air (PPDA) kemudian melakukan selaman di dasar sungai dan berjaya menemukan mangsa.

“Mangsa dibawa ke darat sebelum pihak Kementerian Kesihatan (KKM) yang berada di lokasi mengesahkannya sudah meninggal dunia,” katanya dalam satu kenyataan.Norazam berkata pihak polis juga tidak menjumpai sebarang identiti pada mangsa. -BERNAMA


Undi percaya PM wajar, muktamadkan keabsahan

BANGI, 27 November - Pembentangan usul undi percaya wajar dibentang dalam Sidang Parlimen pada 19 Disember nanti bagi menjamin keabsahan Datuk Seri Anwar Ibrahim sebagai Perdana Menteri.Naib Presiden Parti Keadilan Rakyat (PKR), Datuk Seri Amirudin Shari berkata usul itu sekaligus dapat memuktamadkan pertikaian jumlah majoriti yang diperolehi Pakatan Harapan (PH) untuk membentuk kerajaan persekutuan.

"Kita ada lebih kurang tak sampai sebulan, dua, tiga minggu sahaja...ada kewajaran supaya keabsahan dapat dirumuskan. Kita tidak mahu keabsahan pentadbiran itu berlaku terlalu panjang," katanya kepada pemberita.

Datuk Seri Amirudin yang juga Menteri Besar Selangor itu berkata demikian selepas merasmikan Majlis Penutup dan Penyampaian Hadiah Kejohanan MASISWA Networking Games 2022 di Universiti Tenaga Nasional (UNITEN), di sini.Anwar, dalam sidang media sulung selepas mengangkat sumpah jawatan Perdana Menteri ke-10, Khamis lalu berkata sidang pertama Dewan Rakyat pada 19 Disember ini ditetapkan untuk dikemukakan usul undi percaya terhadapnya sebagai Perdana Menteri.Katanya, langkah itu bertujuan apabila ada pihak mempertikai kedudukan beliau sebagai Perdana Menteri sekali gus dilihat menjejaskan kestabilan kerajaan.


Hidangan 2,022 dulang nasi ambeng dicatat dalam Malaysia Book of Records

(Nasi ambeng yang disajikan di Fiesta Nasi Ambeng Tradisional Selangor 2022 di Pantai Bagan Lalang, Sepang)

SEPANG, 27 November- 2,022 dulang nasi ambeng yang dihidangkan secara percuma tercatat dalam Malaysia Book of Records sebagai menu nasi yang terbesar pernah disajikan di negara ini.

Rekod baharu itu, seterusnya memadamkan catatan sebelum ini, iaitu 1,600 dulang nasi ambeng.Kejayaan itu dicipta pada Fiesta Nasi Ambeng Tradisional Selangor 2022 di Pantai Bagan Lalang, Sepang dengan kehadiran 88,000 pengunjung.Menurut Exco Pelancongan Negeri, Borhan Aman Shah; program diadakan dalam usaha memperkenalkan dan mempromosikan Nasi Ambeng kepada orang ramai."Kita harap dengan adanya pengiktirafan ini akan menaikkan lagi identiti negeri Selangor dimana kita telah mewartakan nasi ambeng ini sebagai makanan tradisional."Saya menyeru kepada semua pihak sama ada jabatan mahupun agensi kerajaan untuk memastikan makanan rasmi ini dapat dihidang kepada pengunjung yang datang ke negeri ini," katanya.Lebih 300 pembekal dan pengusaha menyediakan hidangan nasi ambeng secara gotong-royong atau rewang melibatkan peruntukan RM300.000.Nasi Ambeng adalah makanan tradisional masyarakat Jawa yang kebiasaannya dihidangkan ketika kenduri seperti tahlil dan doa selamat.

(2,022 dulang nasi ambeng yang dihidangkan secara percuma tercatat dalam Malaysia Book of Records sebagai menu nasi yang terbesar pernah disajikan di negara ini)

Isinya terdiri daripada nasi putih yang dihidangkan bersama dengan lauk seperti ayam, sambal goreng Jawa, serunding kelapa dan mi goreng.Juadah ini dihidangkan di dalam talam dan dikongsikan bersama-sama empat hingga enam orang tetamu.Semalam, Menteri Besar, Datuk Seri Amirudin Shari telah mengisytiharkan pewartaan Nasi Ambeng sebagai Makanan Warisan Selangor.


Lelaki warga Bangladesh pasang Jalur Gemilang terbalik ditahan

(Ketua Polis Daerah Klang Utara ACP S. Vijaya Rao/FOTO FB Polis Klang Daerah Utara)

KUALA LUMPUR, 27 November- Polis menahan seorang lelaki warga Bangaladesh di Klang pada Sabtu selepas dipercayai memasang Jalur Gemilang secara terbalik di luar kediamannya.Ketua Polis Daerah Klang Utara ACP S. Vijaya Rao berkata pihaknya menerima laporan mengenai perbuatan suspek berusia 30-an itu pada kira-kira 12.40 tengah hari."Pengerusi komuniti penduduk telah cuba menasihati suspek namun dia bertindak melawan dan membuat provokasi selain tidak mahu membetulkan kedudukan bendera berkenaan," katanya dalam satu kenyataan.Beliau berkata, bertindak atas maklumat, sepasukan pegawai dan anggota polis dari Ibu Pejabat Polis Daerah Klang Utara menangkap suspek yang bekerja sebagai operator pengeluaran di sebuah kilang plastik sekitar Klang."Suspek direman tiga hari dan disiasat mengikut Seksyen 504 Kanun Keseksaan, Seksyen 14 Akta Kesalahan Kecil 1955 serta Seksyen 233 Akta Komunikasi dan Multimedia Malaysia 1998.

(FOTO FB Polis Klang Daerah Utara)

Dalam masa sama, katanya, pihak polis menasihati orang ramai sentiasa menjaga kedaulatan dan keamanan negara.Katayna, tindakan tegas akan diambil mengikut undang-undang sedia ada jika masih terdapat individu yang dikesan melakukan perbuatan seumpama itu.


Sultan Johor terima menghadap Perdana Menteri

(Sultan Johor, Sultan Ibrahim Iskandar, berkenan menerima menghadap Perdana Menteri, Datuk Seri AnwarIbrahim di ibu negara/FOTO FB Sultan Ibrahim Sultan  Iskandar)

JOHOR BAHRU, 27 November- Sultan Johor Sultan Ibrahim Sultan Iskandar hari ini berkenan menerima menghadap Perdana Menteri Datuk Seri Anwar Ibrahim di Kuala Lumpur.Perkara itu dimaklumkan menerusi hantaran di Facebook rasmi Sultan Ibrahim, dengan beberapa foto mengenainya turut dikongsi di platform media sosial itu.Pertemuan tersebut difahamkan berlangsung kira-kira sejam.Semalam, dilaporkan Tunku Mahkota Johor Tunku Ismail Sultan Ibrahim turut berkenan menerima menghadap Perdana Menteri baharu itu.

Khamis lepas, Sultan Ibrahim dan Tunku Ismail menzahirkan ucapan tahniah kepada Anwar atas pelantikan beliau sebagai Perdana Menteri ke-10.Anwar, 75, mengangkat sumpah jawatan sebagai Perdana Menteri di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara pada Khamis.

Sementara itu, Perdana Menteri menerusi catatan di Twitter petang ini menjunjung kasih terhadap Sultan Ibrahim di atas perkenan baginda menerimanya menghadap. “Dalam sesi menghadap tersebut, saya telah memberi penjelasan berkait isu kos sara hidup rakyat yang amat memprihatinkan Duli Tuanku.“Dirgahayu Tuanku,” kata Anwar. -BERNAMA


Empat kenderaan rosak di hempap pokok tumbang di Pandan Jaya

KUALA LUMPUR, 27 November - Empat kenderaan rosak apabila dihempap pokok tumbang di Apartmen Pandan Jaya dan di Jalan Pandan berikutan hujan lebat dan angin kencang, petang ini.Pengarah Jabatan Bomba dan Penyelamat Selangor, Norazam Khamis berkata tiada mangsa dilaporkan terlibat dalam kedua-dua kejadian berkenaan.

“Pihak bomba menerima panggilan kejadian pertama pada 3.13 petang dan tiba di lokasi kejadian di Jalan Pandan 2/3 Pandan Jaya 10 minit kemudian dan mendapati terdapat sebatang pokok tumbang menghempap dua motosikal yang diletakkan di bawah pokok berkenaan. “Panggilan kedua diterima pada 3.38 petang melaporkan terdapat pokok tumbang di Apartmen Pandan Jaya yang menghempap sebuah kereta Proton Waja dan sebuah van Nissan Vanette di bawah pokok berkenaan,” katanya menerusi kenyataan.Norazam berkata kerja mengalihkan pokok tumbang di kedua-dua lokasi berkenaan selesai dilakukan.-BERNAMA


Idealogi politik kerajaan perpaduan perlu fokus tangani isu dihadapi rakyat - Penganalisis

KUALA LUMPUR, 27 November - Penyatuan yang merentasi idealogi politik dibawah kerajaan perpaduan penting bagi menangani isu utama yang dihadapi rakyat ketika ini.Ini kerana isu ekonomi memerlukan komitmen dan tanggungjawab yang melangkaui kepentingan politik agar satu pelan tindakan dapat dibuat.Penganalisis Politik, Universiti Sains Malaysia (USM), Profesor Dr Sivamurugan Pandian berkata ideologi politik harus diketepikan bagi memartabatkan semula kehidupan masyarakat dan pemulihan ekonomi.

"Dalam soal ini yang penting politik perlu dihentikan sementara, gencatan politik dilakukan semata mata untuk memartabatkan semula kehidupan masyarakat dan ekonomi dibaik pulih, merancakkan semula hubungan dengan pelabur asing di luar dan ekonomi domestik...itu barangkali mampu dilakukan sekiranya masing-masing mencari pendekatan terbaik untuk semua," kata Profesor Dr Sivamurugan kepada RTM.Senada dengan pandangan tersebut, Penganalisis Ekonomi Putra Business School (UPM), Profesor Madya Dr Ahmed Razman Abdul Latiff.Katanya, selepas dua tahun negara dilanda krisis politik dan kesihatan, sudah sampai masanya kerajaan serta barisan kabinet yang bakal ditubuhkan kelak menumpukan sepenuhnya kepada ekonomi rakyat dan negara.

"Bagaimana kos bekalan makanan, sara hidup, kadar gajiaan agar lebih kompetetif, peluang kerajaan yang lebih baik, ruang perniagaan ditingkatkan dan semua ini menjadi agenda kerajaan tahun ini dan tahun hadapan," kata Profesor Madya Dr Ahmed Razman.


Tiga Komuniti di Perlis terpilih laksana Program Pemerkasaan Keluarga dan Komuniti (FACE)

PADANG BESAR, 27 November-Komuniti Kampung Nesam, Komuniti Rancangan Perumahan Awam Arau dan Komuniti Felda Rimba Mas, di sini terpilih untuk melaksanakan Program Pemerkasaan Keluarga dan Komuniti (FACE)Menurut Timbalan Ketua Pengarah Pengurusan LPPKN, Adzhar Ismail, LPPKN telah mengambil inisiatif untuk melaksanakan program yang memberi fokus kepada pengukuhan institusi keluarga dan komuniti iaitu projek pembangunan model pengukuhan keluarga dan komuniti.

Lembaga Penduduk dan Pembangunan Keluarga Negara (LPPKN) telah melaksanakan Program Pemerkasaan Keluarga dan Komuniti (FACE) sejak 2016.

Beliau menyatakannya kepada media pada Jelajah Kasih Keluarga Siri 5/2022@ Komuniti FACE 4.0 sempena Sambutan Bulan Keluarga Peringkat Negeri di Felda Rimba Mas, Padang Besar.Program itu melibatkan 46 komuniti terpilih di seluruh negara.Lebih 200 komuniti Felda Rimba Mas hadir pada program berkenaan, yang turut dihadiri Pengarah LPPKN Negeri, Naemah Ibrahim


Miliki 277.9g Metamphetamine, wanita Myanmar dijatuhi penjara 12 tahun

KOTA BHARU, 27 November-Seorang wanita warga Myanmar dipenjara 12 tahun oleh Mahkamah Tinggi Kota Bharu hari ini atas tuduhan memiliki dadah jenis Methamphetamine seberat 277.9 gram dalam sekatan jalan raya di Tanah Merah pada September 2019.Pesuruhjaya Kehakiman, Datuk Mohamad Abazafree Mohd Abbas menjatuhkan hukuman itu selepas tertuduh Soe Soe, 53, mengaku bersalah pada akhir perbicaraan.

(Tertuduh Soe Soe, dibawa ke kamar Mahkamah Tinggi Kota Bharu)

Mohamad Abazafree menerusi alasan penghakiman berkata, tertuduh mengaku bersalah atas pertuduhan pindaan dan mahkamah wajar memberi pertimbangan terhadap pengakuan berkenaan.Katanya, apatah lagi tertuduh seolah-olah menjadi mangsa pihak tidak bertanggungjawab, namun mahkamah perlu mengambil serius terhadap jenayah berat.Mengikut pertuduhan, tertuduh memiliki dadah berbahaya Methamphetamine seberat 277.9 gram di SJR di Lalang Pepuyu, Tanah Merah jam 1.30 pagi pada 8 September 2019.Tertuduh didakwa mengikut Seksyen 39A(2) Akta Dadah Berbahaya 1952 yang memperuntukan hukuman penjara minimum lima tahun sehingga 20 tahun.Pendakwaan dilakukan Timbalan Pendakwa Raya, Norazlinawati Mohd Arshad dan tertuduh diwakili peguam, Cheang Chu Yong.


Kelantan peruntuk RM141.2 juta ganti paip di empat jajahan

KOTA BHARU, 27 November- Kerajaan Kelantan memperuntukkan RM141.2 juta bagi kerja penggantian paip lama sepanjang 226 kilometer (km) di empat jajahan sejak 2019 yang dijangka siap pada 2024.Pengerusi Jawatankuasa Kerja Raya, Infrastruktur, Pengangkutan dan Utiliti negeri Datuk Azami Mohd Nor berkata penggantian paip itu membabitkan jajahan Tanah Merah, Kuala Krai, Kota Bharu dan Machang."Selain itu, terbaharu di bawah pakej tiga melibatkan Kota Bharu Utara, Kota Bharu Timur, Tumpat, Kota Bharu 11 dan Kota Bharu Selatan pula dalam proses penyediaan dokumen tender melibatkan penyediaan paip sepanjang 95km dan dijangka siap pada 2024," katanya.Beliau menjawab soalan Rohani Ibrahim (PAS-Tanjong Mas) yang ingin tahu perkembangan terkini proses penukaran paip di negeri ini pada Persidangan Dewan Undangan Negeri Kelantan di Kota Darulnaim di sini hari ini.Azami berkata pembinaan telaga di Loji Rawatan Air (LRA) Tanjong Mas di bawah pakej satu telah mencapai kemajuan sebanyak 77%."Di bawah pakej dua pembinaan LRA Tanjong Mas, perancangan kita (Kerajaan Kelantan) adalah membabitkan kapasiti air sebanyak 30 juta liter sehari dan tender dijangka pada bulan ini," katanya.

Azami berkata bagi cadangan menaik taraf sistem Loji Merbau Chondong pula ia masih dalam proses permohonan peruntukan pinjaman dan dijangka siap pada 2024."Loji Merbau Chondong dapat mengeluarkan air bersih sebanyak 60 juta liter sehari sekali gus dapat menyelesaikan masalah bekalan air bersih di Pulai Chondong khususnya dan sebahagian besar di negeri in."Kerajaan negeri akan melakukan pelbagai usaha untuk mengatasi masalah bekalan air bersih di kawasan berkenaan dengan menyiapkan baki kerja di loji itu membabitkan peruntukan RM1.7 juta dan permohonan sudah dibuat kepada Kementerian Alam Sekitar dan Air," katanya. -BERNAMA


Langkawi sasar tanam 10 juta pokok buluh

LANGKAWI, 27 November- Sebanyak 10 juta pokok buluh disasar ditanam dalam usaha memperkasakan ekonomi dan sosial komuniti melalui kaedah pendigitalan. Ia turut dijadikan “pokok angkat” menerusi aplikasi Adopt A Bamboo yang dilancarkan Pertubuhan Amanah Warisan Kedah (PUTRA), dengan kerjasama Lembaga Perindustrian Kayu Malaysia.EXCO Pelancongan Kedah Mohd Firdaus Ahmad berkata, ia selari dengan usaha kerajaan yang menggalakkan pemain industri menjadi pencipta, pengguna dan mengadaptasi model perniagaan yang inovatif.Beliau ditemui pemberita selepas merasmikan Pelancaran Bamboo Festival 2022 di Telaga Walk Langkawi.

Ia turut menyaksikan pementeraian perjanjian persefahaman (MoU) antara PUTRA dengan Brogrammer Digital Sdn Bhd yang antara lain bertunjangkan kepada menjana pembangunan perniagaan dalam talian.


Kemalangan maut, langgar lori tunda berhenti di bahu jalan

BENTONG, 27 November- Seorang lelaki maut dalam kemalangan jalan raya membabitkan sebuah lori tunda dan motosikal di Kilometer 76.2, Lebuhraya Kuala Lumpur ke Karak, petang semalam.Dalam kejadian pukul 4.50 petang itu, mangsa yang berusia 48 tahun disahkan meninggal dunia di tempat kejadian.Menurut Ketua Polis Daerah Bentong, Supritendan Zaiham Mohd Kahar, hasil siasatan mendapati motosikal ditunggang mangsa melanggar bahagian belakang sebelah kanan lori tunda yang berhenti di bahu jalan di lokasi terbabit.Akibat kemalangan tersebut, mangsa dikenali sebagai Samad Cham mengalami kecederaan parah di bahagian kepala sebelum disahkan meninggal dunia di tempat kejadian.

Mangsa yang berusia 48 tahun disahkan meninggal dunia di tempat kejadian

Kes disiasat di bawah Seksyen 41 (1) Akta Pengangkutan Jalan (APJ) 1987.Dalam pada itu, beliau memohon mana-mana pihak yang melihat kejadian tersebut untuk tampil membantu siasatan.


Penduduk terjejas banjir di Kuala Selangor berkurangan

KUALA SELANGOR, 27 November - Jumlah penduduk terkesan akibat banjir, di sini turun kepada 228 orang setakat pukul 7.00 pagi tadi berbanding 280 orang semalam.Ketua Sekretariat Jawatankuasa Pengurusan Bencana Negeri Selangor dalam kenyataannya memberitahu, seramai 92 individu daripada 30 keluarga masih mendiami Pusat Pemindahan Sementara (PPS) Sekolah Kebangsaan (SK) Bandar Baru.Tambahnya jumlah penduduk yang ditempatkan di PPS SK Sungai Sireh berkurangan dengan 62 mangsa daripada 18 keluarga masih berada di lokasi tersebut berbanding semalam.


3 PPS di Perak, masih dibuka

IPOH, 27 November - Setakat pukul 10 pagi, jumlah penduduk terjejas banjir di Perak direkodkan seramai 209 orang melibatkan 65 keluarga.Sekretariat Jawatankuasa Pengurusan Bencana Negeri menerusi kenyataan memaklumkan, sebanyak tiga Pusat Pemindahan Sementara (PPS) masih dibuka di tiga daerah berbeza. PPS Dewan Sekolah Menengah Abdul Rahman Talib di daerah Hilir Perak menempatkan 10 penduduk daripada dua keluarga.

Sementara itu, PPS Sekolah Agama Rakyat Padang Serai di daerah Manjung pula menempatkan 182 penduduk daripada 57 keluarga. PPS Sekolah Agama Rakyat Shafie Batu Hampar di daerah Larut Matang dan Selama menempatkan 17 penduduk daripada enam keluarga.


Pelajar maut kemalangan motosikal

SIK, 27 November- Seorang pelajar Sekolah Menengah Agama Irsyadiah Pondok Ampang, Jeneri maut selepas motosikal yang dinaiki bersama rakannya bertembung dengan sebuah lori. Kemalangan berlaku di persimpangan jalan Kampung Gajah Puteh, di sini, lewat petang semalam. Ketika kejadian, mangsa, Muhammad Naufal Muhammad Lutfi, 15 tahun, sedang membonceng motosikal yang ditunggang rakannya. Kejadian dipercayai berlaku apabila sebuah lori yang datang dari arah jalan Sungai Tiang tidak sempat mengelak motosikal yang dinaiki mereka yang membelok masuk dari arah Kota Bukit menyebabkan berlaku pelanggaran antara kedua-dua kenderaan. Akibat pelanggaran tersebut, mangsa dipercayai melambung sebelum terjatuh di atas jalan raya. Pasukan Bomba Sukarela Yayasan Jariah Malaysia (BSYJM), diketuai Pengarahnya, Mahdzir Abd Hamid yang menerima panggilan kecemasan kira-kira pukul 6.59 petang tiba di lokasi kejadian enam minit kemudian.

Mangsa dikejarkan ke Hospital Sik menggunakan ambulan BSYJM untuk rawatan lanjut.

Mangsa kemudian diberikan rawatan awal bagi mengelakkan kecederaan yang lebih serius sebelum dikejarkan ke Hospital Sik menggunakan ambulan BSYJM untuk rawatan lanjut. Bagaimanapun, mangsa disahkan meninggal dunia ketika sedang menerima rawatan di hospital akibat cedera parah di beberapa bahagian anggota badan. Manakala rakannya cedera ringan.


Amaran ribut petir dan hujan lebat mulai esok

KUALA LUMPUR, 27 November - Angin di rantau negara dijangka bertiup lemah pelbagai arah hingga esok.Ia berpotensi menyebabkan ribut petir berserta hujan lebat dan angin kencang terutama di kawasan pedalaman dan pantai barat Semenanjung, pedalaman Sarawak serta barat Sabah pada sebelah petang hingga awal malam. Mulai Selasa depan pula, angin kencang timuran dijangka mendominasi rantau negara yang membawa ribut petir berserta hujan lebat.Negeri pantai timur Semenanjung dan Utara serta timur Sabah dijangka menerima hujan pada sebelah pagi, menurut Jabatan Meteorologi Malaysia.

(Manakala pada sebelah petang hingga malam, ia diramalmelanda negeri-negeri pantai barat Semenanjung, pedalaman Sarawak dan barat Sabah/FOTO BERNAMA)


Graduan perlu bersedia mendepani cabaran pekerjaan

BANGI, 27 November- Yang di-Pertuan Besar Negeri Sembilan, Tuanku Muhriz Tuanku Munawir bertitah para graduan perlu bersedia daripada setiap sudut dalam mendepani alam pekerjaan yang semakin mencabar.Baginda, yang juga merupakan Canselor Universiti Kebangsaan Malaysia (UKM), bertitah agar graduan mempersiapkan diri dari segi fizikal dan mental. Keperluan itu memandangkan ramai pekerja baharu yang diberhentikan kerja, malah banyak peluang pekerjaan yang ditawarkan juga tidak sepadan dengan kemahiran dan tahap pendidikan.“Sebagai graduan baharu, kamu bukan sahaja akan bersaing sesama sendiri tetapi juga kamu perlu bersaing dengan mereka yang telah berpengalaman, dalam mencari pekerjaan.“UKM telah mengambil kira semua faktor dan perubahan terkini dalam merangka pelbagai inisiatif bagi membantu kamu untuk lebih bersedia ketika berhadapan dengan cabaran akan datang,” titahnya di Majlis Konvokesyen Universiti Kebangsaan Malaysia (UKM) ke-50 di sini."Beta percaya, UKM telah mengambil kira semua faktor dan perubahan terkini dalam merangka pelbagai inisiatif bagi membantu kamu untuk lebih bersedia ketika berhadapan dengan cabaran akan datang," titah baginda.Dalam masa sama, baginda turut bertitah antara inisiatif yang perlu diberi penekanan oleh para graduan adalah kemahiran dalam bidang keusahawanan dan ilmu dalam bidang teknologi maklumat.

(Tuanku Muhriz Tuanku Munawir bertitah graduan perlu bersedia daripada setiap sudut dalam mendepani alam pekerjaan yang semakin mencabar)


KUALA LUMPUR, 27h November- Aspirasi dan kesejahteraan rakyat menjadi tunjang kepada konsep kerajaan perpaduan.Ini mampu dicapai dengan kesepakatan pemimpin-pemimpin perpaduan dalam mendepani cabaran global pada masa depan.Kini adalah masa untuk bekerja keras memastikan negara teguh dan kembali menyerlah di pentas dunia."Sejauh mana dapat direalisasikan adalah bergantung pada pucuk pimpinan yang dapat menubuhkan sepasukan menteri berkaliber dan berprestasi," kata Pemegang Amanah Yayasan Perpaduan Malaysia, Tan Sri Lee Lam Thye."Selain itu gabungan ini juga diharapkan boleh menjadi faktor penyelesaian kemelut pascapilihan raya ke-15 dengan syarat manifesto yang dijanjikan semua gabungan parti perlu dilaksanakan," kata Pensyarah Kanan Kolej Pengkomputeran, Informatik & Media UiTM, Shafezah Abdul Wahab."Jadi diharap mereka dapat duduk bersama berbincang dan meneliti manifesto yang masing-masing kemukakan dan melihat di manakah manifesto dan janji-janji berkenaan kepada rakyat boleh diselaraskan boleh tambah baik antara satu sama lain," kata Pensyarah Kanan Fakulti Sains Pentadbiran & Pengajian Polisi UiTM, Dr. Mazlan Che Soh.

(Aspirasi, kesejahteraan rakyat tunjang konsep kerajaan perpaduan/Foto fail)


TDM beri sokongan penuh kepada kerajaan

(Jeneral Tan Sri Zamrose Mohd Zain menyampaikan ucapan pada Program Jiwa Murni Tentera Darat Malaysia 2022/BERNAMA)

GOMBAK, 27 November- Tentera Darat Malaysia sentiasa mengharapkan yang terbaik daripada barisan kepimpinan negara, untuk memandu pasukan keselamatan itu ke arah lebih baik.

Panglimanya, Jeneral Tan Sri Zamrose Mohd Zain berkata TDM sentiasa memberi sokongan penuh kepada kerajaan.“Harapan TDM adalah yang terbaik (daripada kerajaan). Siapa sahaja yang memimpin dan menjadi kerajaan, kami akan sokong sepenuhnya dan sememangnya mengharapkan yang terbaik daripada mereka (kerajaan).“Saya rasa pemimpin-pemimpin yang dipilih itu adalah dalam kalangan mereka yang bijaksana,” kata Zamrose selepas Majlis Penyerahan Rumah Asnaf Orang Asli bersempena Program Jiwa Murni TDM 2022 di Batu 12, di sini.

(Jeneral Tan Sri Zamrose menyampaikan replika kunci rumah kepada salah seorang asnaf Orang Asli, Amek Pedik, 65, pada Program Jiwa Murni Tentera Darat Malaysia 2022/BERNAMA)


Kerajaan baharu diharap kekalkan semua inisiatif penjawat awam

KUALA LUMPUR, 27 November- Kongres Kesatuan Pekerja-Pekerja Di Dalam Perkhidmatan Awam (CUEPACS) berharap kerajaan baharu di bawah pimpinan Perdana Menteri Datuk Seri Anwar Ibrahim, mengekalkan semua inisiatif untuk penjawat awam yang telah diumumkan kerajaan terdahulu.Ini termasuk inisiatif yang telah diumumkan melalui Majlis Amanat Perdana Perkhidmatan Awam (MAPPA) ke-18 pada 30 Ogos dan pembentangan Bajet 2023 pada 7 November lepas.Presidennya Datuk Adnan Mat berkata, inisiatif tersebut telah dijanjikan oleh kerajaan selaku majikan kepada penjawat awam.Antara inisiatif yang diumumkan untuk penjawat awam oleh kerajaan terdahulu ialah tambahan khas RM100 dalam Bayaran Kenaikan Gaji Tahunan (KGT) mulai Januari depan dan pemberian Bantuan Khas Kewangan (BKK) Tahun 2023 sebanyak RM700 pada Januari.Turut diumumkan BKK RM350 kepada pesara dan Bantuan Khas Aidilfitri RM600 pada Mac tahun depan.Adnan juga berharap pertimbangan dan kebijaksanaan Perdana Menteri, untuk terus mengekalkan segala kemudahan yang telah diumumkan kerajaan sebelum ini.

(Datuk Adnan berkata kerajaan baharu diharap kekalkan semua inisiatif penjawat awam)


Banjir Perak: Tiga PPS masih dibuka

IPOH, 27 November- Setakat pukul 10.00 malam, jumlah penduduk terjejas banjir di Perak adalah seramai 235  orang daripada 69 keluarga.Sekretariat Jawatankuasa Pengurusan Bencana Negeri menerusi kenyataan memaklumkan, sebanyak tiga Pusat Pemindahan Sementara (PPS) masih dibuka di tiga daerah berbeza. PPS Dewan Sekolah Menengah Abdul Rahman Talib di daerah Hilir Perak menempatkan 36 penduduk daripada enam keluarga.  Sementara iPPS Sekolah Agama Rakyat Padang serai di daerah Manjung menempatkan 182 penduduk daripada 57 keluarga. PPS Sekolah Agama Rakyat Shafie Batu Hampar di daerah Larut Matang dan Selama pula menempatkan 17 penduduk daripada enam keluarga.

(Jumlah penduduk terjejas banjir di Perak adalah seramai 235  orang daripada 69 keluarga)


Cadangan Gubal Akta Perkhidmatan Awam,Alumni PTD serah surat terbuka kepada PM

PUTRAJAYA, 26 November-Persatuan Alumni Pegawai Tadbir dan Diplomatik (Alumni PTD) mencadangkan agar kerajaan baharu yang diterajui Perdana Menteri Anwar Ibrahim menggubal akta perkhidmatan awam.Presidennya, Tan Sri Abdul Halim Ali berkata, langkah itu bagi mewujudkan perkhidmatan awam yang profesional dengan persempadanan fungsi, bidang kuasa serta tanggungjawab yang jelas antara pihak pentadbiran dan perkhidmatan awam.

Jelas beliau lagi, penemuan-penemuan audit menunjukkan ketirisan yang berterusan dan kerugian besar yang ditanggung kerajaan adalah disebabkan ketidakpatuhan kepada prosedur operasi kewangan yang standard akibat gangguan tersebut..Beliau berkata dalam hal ini, semua Ketua Setiausaha Kementerian dan Ketua Jabatan hendaklah dibenarkan untuk menguruskan fungsi dan tanggungjawab mereka sebagai pegawai pengawal mengikut peraturan dan prosedur serta tanpa rasa takut atau pilih kasih.Alumni PTD juga meminta kerajaan melaksanakan kajian semula institusi dan organisasi yang menyeluruh terhadap perkhidmatan awam memandangkan perubahan teknologi yang pesat, revolusi digital dan trend mega global.

(Tan Sri Abdul Halim berkata cadangan Gubal Akta Perkhidmatan Awam, Alumni PTD serah surat terbuka kepada PM)


PAS tidak sertai kerajaan persekutuan, akan berperanan sebagai pembangkang - Takiyuddin

KUALA LUMPUR, 26 November- PAS tidak akan menyertai Kerajaan Perpaduan yang diterajui Datuk Seri Anwar Ibrahim.Setiausaha Agung PAS, Datuk Seri Takiyuddin Hassan berkata, parti itu akan terus berperanan sebagai pembangkang yang konstruktif.Jelasnya, keputusan itu dibuat setelah mempertimbang daripada pelbagai sudut serta meneliti pendapat umum.

(Setiausaha Agung PAS, Datuk Seri Takiyuddin Hassan/BERNAMA)

Keputusan itu juga dibuat bagi menghormati kepercayaan dan mandat majoriti rakyat khususnya pengundi yang memilih PAS dan Perikatan Nasional (PN) dalam Pilihan Raya Umum ke-15.Terdahulu, Datuk Seri Takiyuddin memberitahu PAS akan membincangkan mengenai tawaran menyertai Kerajaan Perpaduan dengan rakan-rakan komponen PN.


Hubungan Persekutuan, Sarawak diperkukuh di bawah kerajaan perpaduan -Anwar

KUALA LUMPUR, 26 November- Hubungan antara kerajaan Persekutuan dan Sarawak pastinya lebih akrab dan diperkukuh di bawah kerajaan perpaduan.Perkara itu dinyatakan Perdana Menteri, Datuk Seri Anwar Ibrahim menerusi hantaran di Facebook setelah menerima kunjungan Premier Sarawak, Tan Sri Abang Johari Tun Openg.Abang Johari yang juga Pengerusi Gabungan Parti Sarawak (GPS) telah mengadakan pertemuan di kediaman Datuk Seri Anwar.Jelas Perdana Menteri GPS menjadi antara tonggak selain Barisan Nasional, Parti Warisan dan GRS yang membentuk kerajaan perpaduan.Dengan hubungan akrab, ia bakal melakar sebuah Malaysia yang lebih baik dan berketerampilan."Insya-Allah, hubungan antara kerajaan Persekutuan dan Sarawak pastinya lebih akrab dan diperkukuh dalam rencana melakar sebuah Malaysia yang lebih baik dan berketerampilan," katanya.Anwar turut berkongsi beberapa foto kunjungan itu dalam hantarannya di Facebook.

(Datuk Seri Anwar Ibrahim menerima kunjungan Premier Sarawak, Tan Sri Abang Johari Abang Openg bersama pemimpin lain di kediamannya di Sungai Long, Kajang, Selangor/FB Anwar Ibrahim)

GPS merupakan gabungan empat parti terdiri daripada Parti Pesaka Bumiputera Bersatu-PBB; Parti Rakyat Bersatu Sarawak (SUPP); Parti Rakyat Sarawak (PRS); dan Parti Demokratik Progresif (PDP).Gabungan itu memenangi 23 daripada keseluruhan 31 kerusi Parlimen di Sarawak pada PRU ke-15 (PRU15)


FINAS harap Bajet 2023 beri fokus pada industri kreatif

(Sidang media memaklumkan informasi-informasi terkini Malam Anugerah FFM32 serta pengumuman nama 'Top 5' pencalonan untuk kategori yang dipertandingkan./FOTO FB FINAS Malaysia)

KUALA LUMPUR, 25 November- Perbadanan Kemajuan Filem Nasional Malaysia (Finas) berharap kerajaan akan turut fokus kepada industri kreatif dalam Bajet 2023 nanti, bagi mengangkat industri perfileman negara ke peringkat antarabangsa. Pengerusi Finas Senator Datuk Seri Zurainah Musa berkata peruntukan daripada kerajaan bukan sahaja dapat membawa perfileman negara ke pentas antarabangsa, tetapi juga mampu mewujudkan perhubungan sihat dengan negara lain.Beliau berkata filem juga boleh meningkatkan setia kawan, membina hubungan orang ramai, di samping dapat memainkan peranan dalam meningkatkan ekonomi.“Jika industri kreatif ini maju ia dapat membantu dalam meningkatkan ekonomi dan pendapatan negara,” katanya kepada pemberita pada sidang media Festival Filem Malaysia Ke-32 (FFM32) di sini, pada Jumaat.

(Pengerusi FINAS, Datuk Seri Zurainah Musa (kanan) dan Ketua Pegawai Eksekutif FINAS, Prof Dr Md Nasir Ibrahim (kiri) pada sidang media Festival Filem Malaysia (FFM32) di ibu negara/ FOTO FB FINAS Malaysia)

FFM32 bertujuan menjana jaringan dan kerjasama strategik antara kerajaan dan permain industri kreatif dengan pelaksanaan program mengangkat profesionalisme serta sebagai platform kebudayaan sinema kepada masyarakat melalui karya berkualiti.

FFM32 kali ini memilih lokasi di Encore, Melaka bagi mencerminkan kemajuan ekonomi negeri melalui pelaburan aktiviti perfileman serta pembangunan komuniti di mana acara itu boleh disaksikan secara langsung di Rancangan Televisyen Malaysia (RTM) TV2 pada 9 malam, 2 Disember.-BERNAMA


Langkawi SkyCab catat 605,000 pengunjung setakat pertengahan November

LANGKAWI, 26 November- Sebanyak 605,000 pengunjung direkodkan menaiki kereta kabel Langkawi SkyCab sejak Januari sehingga pertengahan November lalu.Ketua Pegawai Eksekutif Lembaga Pembangunan Langkawi (LADA), Nasaruddin Abdul Muttalib berkata, jumlah itu mewakili 36 peratus pelancong yang datang ke pulau legenda tersebut sepanjang 2022.Jelas beliau, perkhidmatan kereta kabel tercuram di dunia itu merupakan tarikan utama di Langkawi sejak ia mula beroperasi pada 2002."Seramai 15 juta pengunjung telah mengunjungi Langkawi SkyCab dalam tempoh 20 tahun ini.Untuk prestasi tahun ini, Langkawi SkyCab telah pun mencatatkan pengunjung seramai 605,000 orang," katanya selepas Majlis Ulang Tahun ke-20 Kereta Kabel dan Hari Mahsuri di sini.

(Nasaruddin Abdul Muttalib, Ketua Pegawai Eksekutif LADA)

Sambutan itu juga menyaksikan pelbagai acara diadakan termasuk penampilan khas Wan Aishah Wan Nawawi iaitu keturunan ketujuh Mahsuri yang sinonim dengan sejarah Langkawi.


Polis buru wanita etnik Rohingya dalang kes pecah rumah di Johor

JOHOR BAHRU, 26 November-Enam kes pecah rumah di tiga daerah diselesaikan susulan penangkapan empat etnik Rohingya dalam beberapa serbuan di Johor Bahru kelmarin.Tangkapan itu sekali gus berjaya menyelesaikan enam kes pecah rumah di Batu Pahat, Johor Bahru dan Kulai sejak Jun lalu yang melibatkan kerugian RM50,000.Ketua Polis Johor, Datuk Kamarul Zaman Mamat, berkata hasil serbuan bermula jam 12 tengah hari, masing-masing dua lelaki dan wanita etnik itu yang berusia 14 hingga 27 tahun berjaya diberkas.

Selain itu, katanya, polis merampas sebuah kereta jenis Proton Persona, 10 keping resit pajak gadai dan 16 set barang kemas pelbagai jenis.

Bagaimanapun, polis sedang mengesan seorang wanita etnik Rohingya disyaki dalang atau suspek utama yang masih bebas dikenali sebagai Norjahan Ismail, bagi membantu siasatan.Kes disiasat mengikut Seksyen 457 Kanun Keseksaan.


Pemandu jentera berat maut ditimbus tanah runtuh

CAMERON HIGHLANDS, 26 November- Seorang pemandu jentera berat maut ditimbus tanah runtuh ketika sedang bertugas di Blue Valley, Kampung Raja di sini.Ketua Zon 3, Penguasa Bomba Shahrul Nizam Nasir berkata, seramai 10 anggota dan pegawai bomba bergegas ke lokasi kejadian sebaik menerima panggilan kecemasan pada pukul 12.54 tengah hari tadi."Sebaik tiba di lokasi, kami mendapati terdapat kejadian tanah runtuh yang menimbus sebuah jentera berat 'backhoe' yang menyebabkan seorang lelaki berusia 37 tahun cedera dan meninggal dunia di lokasi kejadian.Mangsa yang tertimbus telah dikeluarkan oleh pasukan bomba," katanya.

(Anggota bomba mengeluarkan mangsa yang tertimbus dalam kejadian tanah runtuh di sini)

Mayat mangsa kemudian diserahkan kepada pihak polis dan dihantar ke Hospital Sultanah Hajjah Kalsom untuk bedah siasat.


Johor sasar kehadiran lebih lima juta pelancong tahun depan

JOHOR BAHRU, 26 November - Johor menyasarkan lebih lima juta pelancong asing melawat negeri itu tahun depan, selari hasrat menjadikan sektor pelancongan di kedudukan nombor satu sekali gus memperkasa pembangunan ekonomi negeri.     Angka itu mampu dicapai dengan pelbagai penganjuran termasuk 12 acara besar dan lokasi baharu pelancongan seperti taman rekreasi laut yang terus diterokai sebagai salah satu tarikan utama.  Exco Pelancongan, Alam Sekitar, Warisan dan Budaya, K.Raven Kumar berkata setakat ini jumlah pelancong asing telah mencecah 2.8 juta orang berbanding sasaran asal 1.5 juta orang.

(Exco Pelancongan, Alam Sekitar, Warisan dan Budaya negeri Johor, K.Raven Kumar bercakap pada sidang media selepas Majlis Pelancaran Johor Yatch Club, Johor Jeep Club dan Pertandingan Johor Speed Fest di Tanjung Puteri, Johor Bahru)

"Kita dah capai 2.8 juta (pelancong) lah 'until now', jadi ini menunjukkan 100% 'increase of tourist' ke negeri Johor, tarikan utama Desaru dan Iskandar Puteri, ini belum masuk lagi sempadan China masih tutup, kalau China lain kali ada, mungkin memberangsangkan lagi," kata beliau ketika ditemui selepas Majlis Pelancaran Johor Yatch Club, Johor Jeep Club dan Pertandingan Johor Speed Fest di Tanjung Puteri, di sini hari ini.Sultan Johor, Sultan Ibrahim Sultan Iskandar berkenan merasmikan program tersebut yang akan menjadi salah satu tarikan pelancongan negeri ini. Membabitkan penyertaan daripada 12 peserta dari dalam dan luar negara, acara bermula semalam dijangka menarik 30,000 pengunjung yang bakal menyaksikan pelbagai pameran melibatkan kereta mewah, pacuan empat roda dan pertandingan jetski.


Sektor pelancongan negara dijangka terus positif susulan pembentukan kerajaan baharu

(Pengarah Kanan Bahagian Domestik dan Acara Tourism Malaysia, Iskandar Mirza Mohd Yusof ditemubual media selepas merasmikan Roadshow Jom Cuti-Cuti Malaysia 2022 di Bandaraya Melaka)

BANDARAYA MELAKA, 26 November - Sektor pelancongan negara dijangka terus menunjukkan perkembangan positif dengan pembentukan kerajaan baharu.Pengarah Kanan Bahagian Domestik dan Acara Tourism Malaysia, Iskandar Mirza Mohd Yusof berkata ia dipacu dengan pertambahan penerbangan antarabangsa yang kembali memasuki Malaysia sekali gus meningkatkan keyakinan pelancong asing untuk melawat negara ini.Ia ditambah lagi dengan usaha pihaknya yang melaksana promosi secara fizikal di pameran-pameran pelancongan antarabangsa selain menggalakkan pelancongan domestik kepada pelancong tempatan.

Usaha juga dilaksanakan bagi mengurangkan kebergantungan kepada pelancong dari China yang masih terjejas susulan pandemik COVID-19."Dan kita dapat lihat daripada media massa ada penerbangan antarabangsa mula masuk ke Malaysia, jadi kita bergantung kepada kehadiran pesawat-pesawat antarabangsa, kalau kita lihat dalam masa tempoh sebulan ini kita dapat daripada KLM, kita dapat dari Turkish Airline, jadi itu adalah antara beberapa syarikat penerbangan antarabangsa yang mula terbang kembali ke Malaysia, jadi itu akan meningkatkan kembali permintaan dan pelancong asing ke Malaysia," kata beliau selepas merasmikan Roadshow Jom Cuti-Cuti Malaysia 2022, di sini hari ini.Ia merupakan siri jerayawara ke-8 selepas menjelajah ke beberapa negeri bermula Mei lalu dan berjaya meraih hasil jualan pakej pelancongan mencecah lebih RM8 juta.


Tiada keperluan pertikai keabsahan PM menerusi usul undi percaya - pakar

KUALA LUMPUR, 26 November - Tiada keperluan untuk mempertikaikan keabsahan Perdana Menteri, Datuk Seri Anwar Ibrahim dan penilaian dibuat Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menerusi usul undi percaya di Dewan Rakyat.Menurut penganalisis politik Universiti Sains Malaysia (USM), Prof Dr Sivamurugan Pandian, pelantikan Anwar sebagai Perdana Menteri Malaysia ke-10 selaras dengan kuasa Baginda yang diperuntukkan di bawah Perkara 40(2)(a) dan Perkara 43(2)(a) Perlembagaan Persekutuan.Bagaimana pun jelasnya, kesediaan Anwar sendiri untuk diuji di Parlimen merupakan satu tindakan positif sekali gus membuktikan keabsahan dan tiada lagi yang mempertikai kepimpinan beliau.

(Penganalisis politik Universiti Sains Malaysia (USM), Prof Dr Sivamurugan Pandian ketika ditemubual Berita RTM selepas menjadi tetamu program Selamat Pagi Malaysia (SPM) di Angkasapuri)

"Undi tidak percaya, beliau (Anwar) sendiri menyatakan bahawa akan diusulkan oleh Pakatan Harapan, apabila beliau menjadi ketua dewan nanti, ada timbalan ketua dewan, ada setiausaha dewan dan apabila itu dibawa oleh kabinet atau pun anggota gabungan besar beliau sendiri, itu menampakkan bagaimana beliau bersedia untuk dinilai oleh anggota dewan dan juga meletakkan noktah kepada keabsahan yang sudah pun diberikan oleh Yang di-Pertuan Agong," kata beliau ketika ditemui Berita RTM selepas menjadi tetamu program Selamat Pagi Malaysia (SPM) di Angkasapuri, di sini hari ini.Terdahulu, pada sidang media pertama sebagai Perdana Menteri, Anwar memaklumkan pembentangan usul undi percaya, antara agenda sidang Dewan Rakyat pada 19 Disember ini.Usul percaya itu juga bakal membuktikan keabsahan sokongan majoriti ahli Dewan Rakyat terhadap beliau, sekali gus memperkukuh kestabilan kerajaan perpaduan.


Tujuh nelayan warga asing ditahan APMM

LABUAN, 26 November- Tujuh nelayan warga asing ditahan kerana melakukan aktiviti perikanan tanpa permit yang sah di perairan Labuan. Pengarah Zon Maritim Labuan, Kepten Maritim Nudin Jusoh berkata, bot nelayan milik tempatan itu dikesan melakukan aktiviti menangkap gamat menggunakan peralatan yang tidak dibenarkan.Penggunaan peralatan penangkapan itu menyebabkan kerosakan pada ekosistem serta mengganggu pembiakan hidupan laut. Sementara itu, nakhoda bersama kru warganegara Vietnam dan Indonesia, berusia antara 20 hingga 44 tahun turut tidak memiliki sebarang dokumen pengenalan diri yang sah.

Kesemua nakhoda, kru dan kapal tersebut ditahan dan kes disiasat di bawah Akta Perikanan 1985 dan Akta Imigresen 1959-1963.Komuniti maritim dinasihatkan untuk melaporkan sebarang maklumat berkaitan jenayah maritim ke Pusat Operasi Zon Maritim Labuan di talian tertera.


Polis Johor tahan lelaki tipu urusan jual beli jam tangan, beg tangan mewah

JOHOR BAHRU, 26 November - Seorang lelaki berusia 32 tahun ditahan polis di Bukit Jalil, Kuala Lumpur pada 20 November lalu apabila dipercayai memperdayakan empat individu dalam urusan jual beli jam tangan dan beg tangan mewah di Johor sejak Ogos hingga November tahun ini.Ketua Polis Johor, Datuk Kamarul Zaman Mamat memaklumkan kes berlaku di Iskandar Puteri dan Johor Bahru melibatkan mangsa yang merupakan ahli perniagaan berumur 31 hingga 40 tahun yang kerugian RM20 juta selepas ditipu suspek.Suspek menawarkan jam tangan seperti Audemars Piguet dan Patek Philipe serta beberapa beg tangan kepada mangsa dengan harga lebih murah berbanding pasaran.Suspek berurusan dengan mangsa secara bersemuka sebelum meminta mangsa membuat bayaran ke akaun bank selepas bersetuju dengan harga ditawarkan dan suspek melarikan diri selepas menerima bayaran serta gagal dihubungi.

(Antara jam tangan mewah yang dirampas pihak polis selepas menahan seorang lelaki terlibat dalam penipuan urusan jual beli jam tangan dan beg tangan mewah)

Siasatan juga mendapati suspek menjalankan sindiket yang sama di negeri Perak.Turut dirampas, empat jam tangan dan dua beg tangan berjenama mewah.Suspek direman hingga esok dan kes disiasat mengikut Seksyen 420 Kanun Keseksaan.


Banjir Perak: 275 penduduk ditempatkan di empat PPS

IPOH, 26 November- Jumlah penduduk terjejas banjir di Perak adalah seramai 275 orang daripada 80 keluarga, setakat pukul 8.00 pagi tadi. Sekretariat Jawatankuasa Pengurusan Bencana Negeri menerusi kenyataan memaklumkan, Sebanyak empat Pusat Pemindahan Sementara (PPS) masih dibuka di tiga daerah berbeza. PPS Dewan Sekolah Menengah Abdul Rahman Talib dan PPS Dewan Serbaguna Kampung Padang Tembak di daerah Hilir Perak menempatkan 76 penduduk daripada 17 keluarga.  Manakala PPS Sekolah Agama Rakyat Padang serai di daerah Manjung pula menempatkan 182 penduduk daripada 57 keluarga.

Kesemua penduduk ditempatkan di empat pusat pemindahan sementara (PPS)

PPS Sekolah Agama Rakyat Shafie Batu Hampar di daerah Larut Matang dan Selama menempatkan 17 penduduk daripada enam keluarga.


Konsep kerajaan perpaduan perlu diterapkan dalam kalangan rakyat

KUALA LUMPUR, 26 November- Konsep kerajaan perpaduan bukan sekadar pada pentadbiran kerajaan, ia seharusnya perlu diterjemah kepada rakyat.Menurut Ahli Parlimen Lembah Pantai, Fahmi Fadzil pemimpin berlainan parti harus mencapai kata sepakat memastikan kestabilan pentadbiran, dalam menyelesaikan isu-isu mendatang. Beliau turut setuju dengan pandangan beberapa pihak bagi mewujudkan satu pemeteraian Perjanjian Keyakinan dan Perbekalan (CSA), bagi menguatkan lagi kestabilan politik dan pentadbiran negara."Bila masa hasil daripada memorandum persefahaman antara Pakatan Harapan dan kerajaan Datuk Seri Ismail Sabri dahulu membuahkan satu suasana yang stabil, jadi saya lihat sekiranya kita ingin capai satu kestabilan, kita tidak boleh ketepikan, terang-terang konsep CSA ini untuk mana-mana parti yang tidak terlibat dalam kerajaan perpaduan, jadi saya terbuka kepada konsep ini," katanya kepada RTM.

(Ahli Parlimen Lembah Pantai, Fahmi Fadzil)

Beliau ditemui selepas menjadi tetamu program Khas Pasca PRU ke-15 di Angkasapuri Kota Media.


Anugerah Seri Angkasa berjaya kekal prestij penganjuran

PUTRAJAYA, 26 November- Genap 50 tahun penganjurannya, Anugerah Seri Angkasa, ASA berjaya mengekalkan prestijnya yang tersendiri dalam kalangan penggiat seni tanah air.Ketua Setiausaha Kementerian Komunikasi dan Multimedia, Datuk Seri Mohammad Mentek berkata buat julung kali, penganjurannya berjaya memartabatkan ASA sekali gus meletakkan kepentingan industri seni kreatif di negara ini.Lebih membanggakan, siaran langsung ASA 2022 pada Oktober lalu berjaya mencatatkan hampir 6 juta jumlah tontonan termasuk di platform Facebook dan You Tube Live."Penganjuran Anugerah Seri Angkasa ini diadakan setiap dua tahun sekali. "Jadi, untuk anugerah seterusnya kita akan adakan pada tahun 2024, saya percaya dengan komitmen, prestasi yang ditunjukkan oleh semua pegawai, warga kementerian sendiri saya yakin bahawa kita akan dapat menganjurkan Anugerah Seri Angkasa pada tahun 2024 dengan lebih baik lagi berbanding tahun ini," katanya.

Beliau ditemui pada Malam Apresiasi Anugerah Seri Angkasa 2022 di Pusat Konvensyen Antarabangsa Putrajaya.


Banjir Perak: 274 penduduk ditempatkan di empat PPS

IPOH, 26 November- Jumlah penduduk terjejas banjir di Perak adalah seramai 274 orang daripada 80 keluarga, setakat pukul 10.00 malam tadi.Sekretariat Jawatankuasa Pengurusan Bencana Negeri menerusi kenyataan memaklumkan, kesemua mereka ditempatkan di empat pusat pemindahan sementara (PPS) yang dibuka di tiga daerah berbeza. PPS Dewan Sekolah Menengah Abdul Rahman Talib dan PPS Dewan Serbaguna Kampung Padang Tembak di daerah Hilir Perak menempatkan 75 penduduk daripada 17 keluarga.  Manakala PPS Sekolah Agama Rakyat Padang Serai di daerah Manjung menempatkan 182 penduduk daripada 57 keluarga. Sementara itu, PPS Sekolah Agama Rakyat Shafie Batu Hampar di daerah Larut Matang dan Selama menempatkan 17 penduduk daripada enam keluarga.

(Kesemua penduduk ditempatkan di empat pusat pemindahan sementara (PPS) yang dibuka di tiga daerah berbeza)


Perak cadang tubuh pasukan sukarelawan, gerak misi bantuan bencana

MANJUNG, 26 November- Kerajaan Perak berhasrat menubuhkan pasukan sukarelawan khusus bagi memberi bantuan ketika dan selepas bencana.Exco Pembangunan Wanita, Keluarga, Kebajikan Masyarakat dan Pembangunan Usahawan Perak, Salbiah Mohamed berkata ia sebagai langkah persediaan menggerakkan misi bantuan yang akan diaktifkan serta-merta apabila berlakunya bencana banjir.Selain membantu membersihkan kawasan rumah, sekolah dan bangunan awam yang terjejas akibat banjir, fokus utama pasukan sukarelawan itu adalah membantu memulihkan emosi penduduk yang terkesan dengan banjir."Sebenarnya antara satu perkara yang perlu kita ambil kira apabila menghadapi musibah, dari segi emosinya kita kena melihat, jadi bila emosi stabil, insya-Allah perancangan kita untuk setiap tindakan akan dipermudahkan. "Jadi sebab itu saya kira pengisian yang telah diaturkan oleh JKM termasuk pentadbiran daerah adalah satu perkara yang cukup-cukup baik," katanya.

Beliau ditemui selepas meninjau keadaan penduduk terjejas banjir di Pusat Pemindahan Sementara (PPS) Sekolah Agama Rakyat Padang Serai Beruas, di sini.Sementara itu, Ahli Dewan Undangan Negeri (ADUN) Pengkalan Baharu, Azman Noh berharap pembinaan projek Tebatan Banjir Lembangan Sungai Beruas disegerakan bagi menyelesaikan masalah banjir di kawasan itu."Biasanya banjir di sini akan mengambil masa yang panjang untuk surut, kita istilahkan di sini adalah banjir termenung," katanya.


Hormati pelantikan PM, dibuat atas perkenan Agong untuk bentuk kerajaan baharu

KUALA LUMPUR, 26 November- Rakyat perlu menghormati pelantikan Perdana Menteri setelah diperkenan Yang di-Pertuan Agong.Pelantikan dibuat atas kebijaksanaan dan juga pertimbangan Al-Sultan Abdullah Ri'ayatuddin Al-Mustafa Billah Shah bersama Majlis Raja-Raja Melayu bagi membentuk kerajaan baharu.Demikian menurut Pensyarah Pusat Pengajian Antarabangsa Kolej Undang-undang Kerajaan dan Pengajian Antarabangsa, UUM, Profesor Madya Dr. Mohamad Faisol Keling."Dengan pelantikan Datuk Seri Anwar Ibrahim sebagai Perdana Menteri kesepuluh sepatutnya ia perlu mendapat kerjasama daripada semua pihak bersama-sama membantu kerajaan."Pelantikan Datuk Seri Anwar Ibrahim ini juga sebuah kerajaan yang telah disyorkan oleh Yang di-Pertuan Agong agar membentuk satu kerajaan gabungan bagi menyelesaikan kemelut parti dan juga Perdana Menteri yang dapat menyelesaikan dan juga mentadbir negara," katanya.

(Profesor Madya Dr. Mohamad Faisol Keling)


Kursus Asas Haji 1444H dianjur di 201 masjid terpilih

KUALA LUMPUR, 26 November- Lembaga Tabung Haji menganjurkan Kursus Asas Haji 1444H bagi bakal haji di 201 masjid seluruh negara, bermula semalam hingga 17 Februari tahun depan.TH menerusi kenyataan memaklumkan, 13 siri kursus itu akan dijalankan di seluruh negara secara berperingkat di masjid terpilih.Keutamaan akan diberikan kepada bakal jemaah haji yang tersenarai menunaikan ibadat pada 2023.Juga, bagi mereka yang tidak dapat mengikutinya sebelum ini disebabkan penangguhan ibadat haji selama dua tahun akibat COVID-19.

(Keutamaan akan diberikan kepada bakal jemaah haji yang tersenarai menunaikan ibadat pada 2023)

"Kursus Asas Haji akan diadakan pada setiap hujung minggu bermula bulan Rabiulakhir dan merupakan kursus haji peringkat pertama yang perlu diikuti oleh bakal jemaah haji.

"Mereka yang berminat hanya perlu mendaftar di masjid-masjid terlibat dan jadual kursus boleh disemak di laman web rasmi TH," menurut kenyataan itu.